הוועדה המיוחדת לצדק חלוקתי ולשוויון חברתי, כנסת 20, פרוטוקול מספר 5, 2016-11-07 10:25

מכלוף מיקי זוהר: אני מתכבד לפתוח את ישיבת הוועדה לצדק חלוקתי ולשוויון חברתי.

מכלוף מיקי זוהר: הנושא שלנו היום הוא תמונת מצב תוכניות מתאר ותחומי השיפוט של הרשויות המקומיות הדרוזיות.

מכלוף מיקי זוהר: כפי שאתם יודעים, גם אני באופן אישי ערכתי לא מעט סיורים בישובים הדרוזיים ברחבי הארץ, ביקרתי את חבריי, את אחינו הדרוזים, שלא מעט מהם גם חברים שלי.

מכלוף מיקי זוהר: באופן לא מפתיע גילינו את הקיפוח הגדול של האוכלוסייה הזאת במגוון גדול ורחב של תחומים.

מכלוף מיקי זוהר: הדבר הראשון במעלה, שרואים אותו בצורה הבולטת ביותר, הוא נושא התכנון והבנייה.

מכלוף מיקי זוהר: רואים אנשים שהם מלח הארץ, בוגרי יחידות קרביות, לוחמים שהקיזו דם למען הארץ הזו ולמען המדינה הזו נכנסים לבית-הסוהר למאסר בפועל על נושאים של תכנון ובנייה, אגב, בגלל אזלת-יד לא מועטה גם של הרשויות.

מכלוף מיקי זוהר: אני לא מגן חלילה על פורעי חוק, מי שצריך לעמוד בהוראות החוק יעמוד בהן, אבל הרשויות לא עושות לפעמים דבר כדי לסייע להם לפתור את הסוגיה.

<קריאה: אני חושב שבזה אתה טועה, הרשויות המקומיות עושות את הכול.

מכלוף מיקי זוהר: לא דיברתי על הרשויות המקומיות.

מכלוף מיקי זוהר: הרשויות המקומיות ברור שעושות הכול.

מכלוף מיקי זוהר: התכוונתי לרשויות הממשלתיות, למדינת ישראל, לרשות מקרקעי ישראל, לגופים הרלוונטיים.

מכלוף מיקי זוהר: בטח לא לרשויות המקומיות.

מכלוף מיקי זוהר: רואים את הסיטואציה הזאת ומבחינים במשהו שלא מקובל עלינו.

מכלוף מיקי זוהר: אני אומר: לא ייתכן שאנשים כאלה ישבו בבית הסוהר, זה לא הגיוני.

מכלוף מיקי זוהר: אני נתקלתי באופן אישי, ישבתי איתם בפגישות והם סיפרו לי את הסיפורים.

מכלוף מיקי זוהר: מעבר לזה, גיליתי גם מצב סוציו-אקונומי מאוד-מאוד נמוך.

מכלוף מיקי זוהר: למה?

מכלוף מיקי זוהר: כי בסופו של דבר אנחנו כמדינה כנראה לא יודעים להעביר לשם את המשאבים הרלוונטיים, ואחר-כך זה פוגע בחינוך ופוגע ברווחה ופוגע בדברים המינימליים והאלמנטריים שאנחנו רוצים להעניק לכל אזרח במדינת ישראל.

מכלוף מיקי זוהר: וכמובן שמיותר לציין שהאוכלוסייה הזאת היא האוכלוסייה התורמת ביותר במדינה הזו ויש לה ערכים ואידיאלים מאוד-מאוד-מאוד גבוהים וכולנו יודעים להעריך אותה.

מכלוף מיקי זוהר: היום הבאתי נושא ספציפי ביחד עם חברי הוועדה.

מכלוף מיקי זוהר: לא נוכל כמובן להיכנס לכל הסוגיות במגזר הדרוזי, שהן באמת רחבות, אבל היום הסוגיה הספציפית היא תוכניות המתאר.

מכלוף מיקי זוהר: אנחנו צריכים לעשות שינוי.

מכלוף מיקי זוהר: החברה הדרוזית הולכת ומתרחבת ואנחנו לא יכולים לאפשר לה להתרחב באופן טבעי אם אנחנו לא מאפשרים לה גם מרחב חיים, תחומי מחיה.

מכלוף מיקי זוהר: לכן הדיון היום יעסוק בדברים הללו.

מכלוף מיקי זוהר: נערוך את הדיון באופן כזה שיתחילו חברי הכנסת, בהתאם לסדר הרישום שמנהלת הוועדה תעביר אליי, ואז נשמע כמובן את האזרחים שהגיעו לשמוע ולהשמיע ונעבור הלאה לגופים הממשלתיים.

מכלוף מיקי זוהר: בתחילת הדיון ניתן לחבר כנסת או לשניים לדבר ואחר-כך ידברו לסירוגין חברי כנסת, אזרחים וראשי רשויות מקומיות, ולקראת סיום הדיון נדרוש מכל הגופים הממשלתיים לתת מענה.

מכלוף מיקי זוהר: הם יצטרכו כמובן לרשום את הטענות ולתת עליהן מענה בסוף הדיון, או בתשובה לשאלות ספציפיות או במענה כולל.

מכלוף מיקי זוהר: ראשון הדוברים הוא חבר הכנסת יוסי יונה, בבקשה.

יוסי יונה: אני רוצה לפתוח ולברך אותך, חברי יושב-ראש הוועדה מיקי זוהר, על קיומו של הדיון החשוב והמתבקש הזה, שאנחנו ממקדים אותו, כפי שאמרת, בנושאים של תכנון ובנייה.

יוסי יונה: הצגת את הדברים כהלכה כשאמרת שבלתי הגיוני, לא סביר שמדינת ישראל ומוסדותיה לא יאפשרו את ההתפתחות הטבעית של בנות ובני העדה הדרוזית.

יוסי יונה: צריך להזכיר לאנשים דברים שהם ברורים מאליהם, וחבל שצריך להזכיר אותם, לאור מה שאפשר לכנות כמשבר.

יוסי יונה: לְמה אני מתכוון?

יוסי יונה: מדברים על מגזר בחברה הישראלית, שאני חושב שלאף אחד אין שום ספק על רצונו ועל פעילותו להשתלב באופן מלא בחברה הישראלית.

יוסי יונה: הדברים באים לביטוי בכל אחד מתחומי החיים.

יוסי יונה: הייתי אומר בצורה מאוד נחרצת וקשה שהמוסדות של המדינה פשוט נוהגים בהם באטימות ומפנים להם כתף קרה לנוכח, כפי שציינתי, הרצון האמיתי, הכן, המתמשך של בנות ובני העדה הדרוזית להשתלב במרקם החיים של החברה הישראלית.

יוסי יונה: אני מקווה, אדוני היושב-ראש, מן הסתם במהלך הדיון נשמע גם את נציגי המדינה, שיגידו לנו מדוע ההתמהמהות, מדוע הקשיים הללו, מדוע המכשולים שניצבים בפני בנות ובני העדה הדרוזית.

יוסי יונה: תחשבו על האבסורד, כדי להגיע ממקום מושבם בחורפיש לירושלים לקח להם 4 שעות, כאילו זו מין פרובינציה מרוחקת של מדינת ישראל.

יוסי יונה: זה עוד אינדיקציה שמעידה על הצורך הדחוף לפתח שם תשתיות.

יוסי יונה: אני יודע שבעניין זה אני קצת חורג כי אנחנו מדברים על תכנון ובנייה, אבל תכנון ובנייה כולל בוודאי גם את התשתית של התחבורה לישובים הללו.

יוסי יונה: כפי שאמרתי, אני מקווה שאנחנו הולכים לקיים דיון פתוח ונוקב, והייתי גם אומר שהוא יהיה קשה כי אם מתעלמים מבעיות לא פותרים אותן.

יוסי יונה: אני מצפה שנציגי המדינה יציגו בפנינו נתונים ולא רק תיאור מצב, אלא מה הם מתכוונים לעשות כדי להתמודד עם הבעיות שאנחנו מכירים פחות או יותר.

יוסי יונה: תודה, אדוני היושב-ראש.

מכלוף מיקי זוהר: תודה רבה לחבר הכנסת יונה.

מכלוף מיקי זוהר: רק אציין עוד נתון חשוב, שב-10 בינואר 2016 הייתה החלטת ממשלה שמספרה 959, שדיברה על תוכנית לפיתוח והעצמת הישובים הדרוזיים בשנים 2016-2019.

<וג'יה כיוף: אנחנו נקראים "תוכנית", אנחנו לא תושבים או אזרחים בתוך תקציב המדינה.

<וג'יה כיוף: הדרוזים בישראל נקראים "תוכנית", לא פחות ולא יותר.

מכלוף מיקי זוהר: לכן השאלה שנרצה לשאול היום את משרדי הממשלה, האם אותה תוכנית שהם מדברים עליה התחילה כבר לצאת לביצוע, האם אנחנו יכולים לראות בשטח כבר פעולות רלוונטיות, שמראות שהתוכנית הזאת היא לא סתם תוכנית אלא משהו אמיתי, רציני, באמת להוכיח לאוכלוסייה הדרוזית שאנחנו רוצים לחולל שינוי.

עבדאללה אבו מערוף: יש לי כאן מכתב ממשרד ראש הממשלה על השאילתה שלי שהפניתי לראש הממשלה בחודש אוגוסט.

עבדאללה אבו מערוף: זה מכתב מ-6 בספטמבר 2016.

עבדאללה אבו מערוף: אמרת שיש תוכנית.

עבדאללה אבו מערוף: אני חושב שכאן אין לה מקום בכלל.

עבדאללה אבו מערוף: אני מוחה ודוחה את המשפט הזה, שיש תוכנית מינואר 2016 להעצמת התושבים הדרוזים.

עבדאללה אבו מערוף: זה הזוי לחלוטין, והנה המכתב ממשרד ראש הממשלה בתשובה על השאילתה שלי, עם כל הכבוד.

עבדאללה אבו מערוף: אני מברך על הדיון, אני לא רוצה להתפרץ, אני מברך מאוד, אבל לא נסיט את הדיון מהעניין העיקרי, אני מבקש מאוד.

מכלוף מיקי זוהר: אעשה מה שאני רוצה, אני יושב-ראש הוועדה.

מכלוף מיקי זוהר: אתה רשאי למחות.

עבדאללה אבו מערוף: אתה צודק, אבל לא נסיט את הדיון.

עבדאללה אבו מערוף: דרך אגב, כמה זמן אמור הדיון להימשך?

מכלוף מיקי זוהר: אני מכבד אותך מאוד אבל אתה חייב גם לכבד אותי.

מכלוף מיקי זוהר: אם אני מנהל את הוועדה כרגע כפי שאני מוצא לנכון ואני מעיר הערת ביניים, היא הערה אמיתית, לא המצאתי אותה עכשיו.

מכלוף מיקי זוהר: אפילו אמרתי שאני רוצה לבדוק עם הגופים הרלוונטיים איפה התוכנית הזו עומדת.

עבדאללה אבו מערוף: המטרות שלך טובות, אין לי ספק שהמטרות שלך טובות מאוד, אבל אני מבקש לא להסיט את הדיון מן הנושא שעל הפרק, שהוא תוכניות מתאר ותחומי שיפוט ותכנון ובנייה.

מכלוף מיקי זוהר: קצת סבלנות, תיכף תאמר את דבריך.

מכלוף מיקי זוהר: חבר הכנסת אכרם חסון, הבמה לרשותך.

אכרם חסון: בוקר טוב.

אכרם חסון: קודם כול אני רוצה לברך אותך, מיקי זוהר, על כך שאתה מקיים את הדיון הזה.

אכרם חסון: אני גם חבר בוועדה.

אכרם חסון: מיקי זוהר מן היום הראשון אמר שתינתן כאן עדיפות לנושא הדרוזים ואנחנו נביא את כל הבעיות לכאן בכל המישורים כדי לתת מענה מהיר.

אכרם חסון: לפעמים הוועדות האחרות מעכבות דיונים עקרוניים על קידום בני העדה הדרוזית.

אכרם חסון: אני רוצה לברך את ראשי המועצות, את כל החברים שהגיעו, את נציג הדרוזים בשלטון המקומי וגם את נציגי משרדי הממשלה, כל מי שהגיע לכאן.

אכרם חסון: קודם כול, אני רוצה להודיע לכם כאן, וכמובן גם השר הודיע, לפני שבועיים השר כחלון החליט שהדרוזים יהיו בבסיס תקציב המדינה.

אכרם חסון: הוא הודיע על כך בכנסת והודיע לי באופן אישי בישיבה.

אכרם חסון: נפגשנו עם אנשי אגף התקציבים.

אכרם חסון: תקציב המדינה לא יאושר בלי שהדרוזים יהיו בבסיס התקציב.

אכרם חסון: זה יהיה צעד היסטורי מבורך, כי השר מבין ויודע שנעשה עוול לעדה הדרוזית במשך כל השנים.

אכרם חסון: אנחנו נמצאים כאן כדי לתקן את העוול הזה.

אכרם חסון: אני רוצה להגיד למיקי זוהר עוד כמה דברים חשובים.

אכרם חסון: הדרוזים משלמים את המחיר הכי כבד בנושא התכנון והבנייה.

אכרם חסון: קודם כול, אנחנו לא גוזלים אדמות מדינה.

אכרם חסון: אנחנו בונים על אדמות פרטיות שלנו.

אכרם חסון: לכן אנחנו מפסידים את האדמות הפרטיות שלנו, כי הן חקלאיות, ואנחנו מאבדים את החקלאות ומאבדים את העתודה שלנו, עוד מעט לא יהיו לנו אדמות.

אכרם חסון: בכפרים אצלנו אין כמעט אדמות מדינה ולכן גם המדינה לא בונה לנו ולא עושה מה שהיא עושה למשל בחריש, שם מצאו מקום, אלפי דונמים, הקימו אלפי יחידות דיור, בצדק, כי מגיע לעם ישראל לחיות בכבוד ושלכל אחד תהיה דירה ויהיה לו שקט נפשי.

אכרם חסון: אצל הדרוזים זה לא קיים.

אכרם חסון: אז אני קודם כול מפסיד את האדמה שלי, נפתח נגדי תיק פלילי ומוטלים עליי אגרות וכפל קנס וכן הלאה, ואחר-כך אני לא יכול לעבוד בנציבות שירות המדינה גם אם אני סגן אלוף או אלוף משנה או תת אלוף.

אכרם חסון: כך שהדרוזי "נדפק" ארבע פעמים על אותה עבירה, כאשר אזרח אחר במדינה לא קורה לו מה שקורה לנו.

אכרם חסון: אמרנו שהאזרחים הדרוזים הם עבריינים בעל-כרחם.

אכרם חסון: אפילו השופט פיש ציין את זה בפסק-דין תקדימי שהיה בחיפה.

אכרם חסון: מישהו ישן בעמידה, אם זה הממסד או מישהו אחר.

אכרם חסון: לכן האזרח הפשוט לא חייב לעזוב את סאג'ור וללכת לגור בכרמיאל או לעזוב את חורפיש וללכת לגור במעלות.

אכרם חסון: כל אחד נולד בכפר שלו, רוצה לבנות שם את העתיד שלו, לקיים את המשפחה, להתקדם ולהתפתח בתוך הכפר שלו.

אכרם חסון: זו הזכות המינימלית שמגיעה לאזרחים.

אכרם חסון: בנוסף יש חסמים.

אכרם חסון: אני כיושב-ראש ועדת תכנון ובנייה וחבר בוועדה מחוזית במשך כמה שנים, כל הזמן אמרתי שהחסמים שלנו – שזה חשוב לאנשי התכנון המכובדים שיושבים כאן – קודם כול אנחנו חיים בכפרים, הכפרים קיימים על הרים אז אנחנו לא יכולים לתכנן על כל דונם 4 דירות בגלל הטופוגרפיה של הישוב.

אכרם חסון: מקסימום אנחנו יכולים לתכנן שתי דירות, אך מחייבים אותנו לתכנן 4 דירות.

אכרם חסון: זה מקרה שהיה עכשיו בירכא ואנחנו נלחמים כדי לשנות את החוק, לחזור להחלטת ממשלה.

אכרם חסון: תגיע אחרית הימים ואנחנו לא מצליחים לשנות את החלטת הממשלה.

אכרם חסון: לכן צריך להבין מהתחלה את החסמים, וחבל שלא הזמנתם את המהנדסים של כל המועצות וכל יושבי-ראש ועדות התכנון והבנייה שמתעסקים עם הכפרים הדרוזיים.

מכלוף מיקי זוהר: הזמנו את כל הרשויות המקומיות.

אכרם חסון: יושבי-ראש ועדת התכנון והבנייה הם שמקדמים את התכנון.

אכרם חסון: היה צריך לשמוע אותם, להבין את החסמים שלהם.

אכרם חסון: מצד שני, רוב הבעלות היא פרטית, 90% ממנה.

אכרם חסון: ברגע שאני רוצה להפקיע 30% מן האדמות אין לי אפשרות לשיפוי כספי לאנשים.

אכרם חסון: אנחנו מועצות במעמד סוציו-אקונומי נמוך מאוד ולכן התכנון ישר מן ההתחלה נתקל בצרות, במחסור בתקציבים, בבעיות בירוקרטיות, בחוקים ובכללים שלא מאירים לנו את העתיד.

אכרם חסון: לכן הדיון הזה חשוב, לא רק כדי לדון ואחר-כך לעזוב ולהתחיל עוד פעם להגיד מה עשינו.

אכרם חסון: חשוב שמינהל התכנון וחשוב שיושבי-ראש ועדות התכנון יהיו כלי עזר לראשי המועצות כדי לפתור את כל החסמים ולבוא לקראת התושבים.

אכרם חסון: הרי ראש מועצה מקומית שיודע בדיוק מה טוב לאזרחים שלו, יודע יותר מהפקידים שיושבים בעיר הקודש או במקומות אחרים.

אכרם חסון: מה שקורה בפועל, לפעמים הפקידים באים ומחייבים אותנו, כופים עלינו איך לתכנן ואיך היישובים שלנו צריכים להיראות.

אכרם חסון: לא ראיתי דרוזי שכופה על חיפה איך תיראה חיפה ולא ראיתי דרוזי במשרד ממשלתי קובע איך רעננה או ראשון לציון ייראו.

אכרם חסון: אז לפחות צריך לכבד אותנו, שאנחנו נקבע איך הכפרים שלנו ייראו, כי הם נבנים על אדמות פרטיות שלנו ואף אחד לא נתן לנו אותן במתנה.

אכרם חסון: אנשים חושבים שאנחנו עבריינים, שאנחנו אנשים מפרי חוק, שהמדינה נותנת לנו מתנות.

אכרם חסון: המדינה לא נותנת לנו שום מתנות, להיפך, המדינה גורמת לכך שאין לנו עתיד.

אכרם חסון: אני אומר לכם, יש אלפי דרוזים ששירתו בצבא וחלק מהם נהרג למען מדינת ישראל כאשר האלמנה גרה בבית לא חוקי, ויש 4,000 בתים בלי חשמל חוקי כי אין היתר בנייה ואין טופס 4.

אכרם חסון: אני לא יודע אם דבר כזה קיים בעולם במדינה דמוקרטית ומתקדמת כמו מדינת ישראל.

אכרם חסון: זה מתאים למדינות חשוכות, מדינות העולם השלישי, שבהן אין שום זכויות לאזרח.

אכרם חסון: אם האזרח היה מפר חוק והיה מתנחל על אדמת מדינה ועושה את כל מה שהוא רוצה בניגוד לכל חוק ולכל כלל אז היינו מקבלים את הענישה באהבה ואומרים: מגיע לו כי הוא עשה עבירה קשה מאוד וזה לא מקובל עלינו.

אכרם חסון: אבל כאן מדובר ברכוש הפרטי שלנו ולכן אנחנו צריכים לשנות את המצב.

אכרם חסון: אני רוצה גם לבשר לך ולבשר לחבריי, אני לא מאלה שרק מדברים בוועדות, אני אדם שמסייר.

אכרם חסון: הייתי אצל טוביה גלזר, ראיתי מה הוא מתכנן לבית ג'אן, ראיתי מה הוא מתכנן לחורפיש, ראיתי מה הוא מתכנן לפקיעין.

אכרם חסון: הייתי בכל ועדות התכנון והבנייה וישבתי שם, כי אני מבין בתכנון.

אכרם חסון: ראיתי איפה החסמים.

אכרם חסון: כל ראש ועדה שביקש ממני דברים – העברתי בקשות לשר האוצר ביד.

אכרם חסון: חלק מהם ביקש תקציבים לתכנון, חלק מהם ביקש עוד תמיכה ועוד עזרה.

אכרם חסון: הלכתי לאורי אילן, הממונה על מחוז הצפון, נפגשתי אתו ועם המתכנן החדש.

אכרם חסון: התכנון לא נפתר כאן בדיבורים או בסיסמאות או בכותרות.

אכרם חסון: צריך להתחיל.

אכרם חסון: אנשים ישבו כאן שנים ולא עשו כלום למען העדה הדרוזית, רק יודעים לדבר.

אכרם חסון: אנחנו נמצאים בשטח.

אכרם חסון: אתם יכולים לבדוק.

אכרם חסון: אנחנו הולכים גם לכפרים הערביים.

אכרם חסון: הלכנו לוועדה שמטפלת גם בטמרה וגם בשאר הישובים והתחלנו לקדם תכנון.

אכרם חסון: בטמרה קיבלו 1,600 יחידות דיור חדשות וכך גם בשפרעם.

אכרם חסון: איפה שאפשר לתכנן וללחוץ ולתת אפשרויות – אנחנו מוכנים.

אכרם חסון: זה לא מספיק.

אכרם חסון: לעדה הדרוזית מגיע בזכות ולא בחסדים, אבל צריך לשנות את המנטליות.

אכרם חסון: יושבת אתנו כאן נציגה מכובדת ממינהל התכנון.

אכרם חסון: מינהל התכנון צריך לשנות את קו החשיבה שלו, איך מנהלים ואיך מקדמים את הדרוזים.

אכרם חסון: צריך להוריד את כל החסמים שעומדים בפני ראשי המועצות ובפני ראשי הוועדות כדי לתת תקווה לצעירים.

אכרם חסון: אני אומר לכם עוד דבר, והוא חשוב לכם כי אתם אזרחי מדינת ישראל ואתם בטח מכבדים את העדה הדרוזית.

אכרם חסון: יש הרבה צעירים שהתגרשו כי לא יכלו לבנות בית והם לא יכולים לגור בשכירות, לא בכרמיאל ולא במעלות, לא בחיפה ולא בתל-אביב.

יוסי יונה: אני מסכים, אבל אדוני, החלפנו פה כמה מילים.

יוסי יונה: רציתי להזכיר לאנשים שמי שאחראי על מינהל התכנון היום הוא השר שלך, שר האוצר.

אכרם חסון: אגיד כמה דברים ותיכף תשמע ממינהל התכנון, כי אני נפגשתי עם בינת שוורץ פעמיים ואני נפגש איתם.

אכרם חסון: שר האוצר נתן העדפה בתקציבים, הנחה את כל ראשי הוועדות שלא תהיה יותר בירוקרטיה, שצריך לבוא לקראת הדרוזים.

אכרם חסון: אנחנו רצים מישוב לישוב ובודקים איך לקדם כל ישוב.

אכרם חסון: יש ראשי מועצות שיש להם בוודאי יושר והגינות והם יכולים להעיד בפניך מה שר האוצר הזה עשה, והוא בתפקיד בסך הכול שנה וחצי, גם מבחינת תוכנית החומש ששאלת עליה, שם שוחררו כספים.

אכרם חסון: בוודאי שהתוכנית "רצה" לא כפי שאנחנו רוצים ולא מספיק, אבל שוחררו תקציבים.

אכרם חסון: כאשר אתה נכנס לכפרים הדרוזיים אתה רואה שיש תנופה, יש עבודה, יש ביצוע, אבל יש לנו עוד חסמים בנושא התכנון והבנייה שהם דברים עקרוניים ואנחנו לא רוצים לאבד את זה.

אכרם חסון: לכן חשוב שאנחנו נשלב ידיים ונעבוד ביחד ונקדם.

אכרם חסון: ידידי פרופסור יונה, במשך 70 שנים המדינה לא תכננה ולא קידמה.

אכרם חסון: אין שר שיכול לעשות נסים ונפלאות בשנה וחצי.

אכרם חסון: לפחות השר שלי הוא אדם עם חמלה, עם כבוד, עם יושר, לא רואה צבעים, רואה בני אדם, אין אצלו גזענות ואין אצלו אפליה.

אכרם חסון: הוא נתן הוראה לשרת את הדרוזים נאמנה כמו כל יהודי טוב במדינת ישראל.

אכרם חסון: אני נציג שלו ואני יודע לאן אני הולך.

אכרם חסון: אתה רואה שאני מסתובב בארץ, אני לא רק מדבר כאן.

אכרם חסון: לכן חשוב שאנחנו נשלב ידיים, אבל חשובה גם המדיניות של קובעי המדיניות.

אכרם חסון: לא רק השר שלי קובע מדיניות, יש ממשלה, יש ראש ממשלה, יש שרים, יש סגני שרים, אנחנו קשורים במשרדים רבים בנושאים של ראשי הרשויות המקומיות ולכן לפעמים נתקלים גם בוועדת הכספים וגם במשרדי הממשלה האחרים שמעכבים אותנו.

אכרם חסון: אני מקווה שאנחנו נצא מכאן מחוזקים, נצא לתוכנית עבודה שקובעת זמן קצוב וניתן תקווה לראשי המועצות שהם יכולים לקדם ולנצל את הכסף ולצאת לדרך חדשה.

אכרם חסון: תודה.

יוסי יונה: קול הזעקה והכאב שעולה כאן ויעלה כאן, אני חושב שמה שאמרת זה דברי אלוהים חיים, באמת, על כל מילה אני חותם, אבל בעיקר הם צריכים לבוא לפתחו של השר הממונה על מינהל התכנון, ובכל מקרה ובסופו של יום זה השר שעומד בראש המפלגה שלך.

אכרם חסון: הנציגים שלו הגיעו וגם נשמע אותם.

יוסי יונה: אני בטוח שאתה תעביר לו את המסר.

מכלוף מיקי זוהר: תיכף נדבר גם על זה.

מכלוף מיקי זוהר: רק לעדכן את חבר הכנסת עבדאללה אבו מערוף, שבאותה החלטת ממשלה שעליה דיברתי, החלטה מספר 959, שעוסקת ברשויות הדרוזיות, אחד הסעיפים עוסק בכך שמשרד הפנים יבחן שינוי גבולות ברשויות הדרוזיות בצפון.

חמד עמאר: מה שאתה קורא זה החלטה שאני הכנתי אותה בכנסת התשע-עשרה.

חמד עמאר: השאלה אם היא תצא ליישום או לא תצא ליישום.

מכלוף מיקי זוהר: זו בדיוק השאלה ששאלתי לגבי החלטת הממשלה 959, האם הדברים מתקדמים.

מכלוף מיקי זוהר: לא סתם העליתי את הנושא הזה.

<קריאה: עדיין לא.

אכרם חסון: זה באחריות משרד הפנים.

<והיב חביש: הוא שינה את השיטה, עכשיו שר הפנים ממנה ועדה אזורית.

<והיב חביש: עד שהוא ימנה את האנשים, עד שהוא יקבע את הנוהל תסתיים הקדנציה.

מכלוף מיקי זוהר: שירי שניצקי, את רוצה להגיד משהו על הנושא הזה?

<שירי שניצקי: אני עובדת במשרד הפנים בתור מנהלת תחום שינוי גבולות וחלוקת הכנסת במינהל לשלטון מקומי.

<שירי שניצקי: אכן, כפי שאמר אדוני, והוא צודק, שר הפנים אריה דרעי שינה את אופן עבודת ועדות החקירה.

<שירי שניצקי: אם עד לאחרונה הקמנו ועדות אד-הוק שעוסקות אך ורק בשתי רשויות או מקסימום בשלוש, אנחנו בעצם מנסים לייצר מצב שבו תהיה ראייה אזורית גיאוגרפית.

<שירי שניצקי: כל הארץ תחולק ל-6 אזורים של ועדות חקירה קבועות.

<שירי שניצקי: התחלנו כבר בחיפה.

<שירי שניצקי: מר עמרם קלעג'י הוא יושב-ראש הוועדה הגיאוגרפית בחיפה שעוסקת בנושאים מגוונים, כמו שינוי גבולות חלוקת הכנסת, נושאים מסובכים, חלוקת הכנסות מבז"ן למשל ושיוך מוניציפלי של רפא"ל.

מכלוף מיקי זוהר: אם תוכלי, בבקשה, למקד את התשובה לנושא המגזר הדרוזי והישובים הדרוזיים.

<שירי שניצקי: כל הבקשות של הרשויות המקומיות הדרוזיות נמצאות אצלנו.

<שירי שניצקי: אנחנו נמצאים איתם בקשר כבר חודשים רבים.

<שירי שניצקי: הנושא הזה לא עלה לוועדה משום שאנחנו לא רואים טעם להקים ועדה אחת לכל נושא משום שעוד רגע יוקמו הוועדות הגיאוגרפיות הללו.

<שירי שניצקי: זאת אומרת שהנושאים שנוגעים לגליל המערבי, ויש נושא שאחד שנוגע לגליל התחתון, כל אלה אמורים להיות נדונים בוועדה הצפונית שתקום.

מכלוף מיקי זוהר: בתוכה יהיו גם נציגי הישובים?

<שירי שניצקי: כן, כן.

<והיב חביש: אין עדיין ועדה.

<והיב חביש: הוועדה לא קיימת, לא ידוע מי החברים בה, עוד לא מינו את החברים.

מכלוף מיקי זוהר: משרד הפנים טוען שהוועדה צריכה לקום ממש בקרוב.

<והיב חביש: אדוני, עוד לא מינו חברים.

<והיב חביש: איך תקום הוועדה בקרוב?

<והיב חביש: איך תתכנס הוועדה?

<והיב חביש: על-פי איזה נוהל?

מכלוף מיקי זוהר: היא אומרת שהוועדה צריכה לקום בהקדם, וטוענת הגברת ממשרד הפנים שנושא הישובים הדרוזיים כלול בתוך הוועדה הגיאוגרפית שתוקם.

<והיב חביש: לא מבטלים נוהל קיים.

<והיב חביש: ממשיכים אתו עד שעושים שינוי.

<והיב חביש: אבל פה "תקעו" אותנו שנה וחצי, אנחנו ממתינים לשינוי.

<והיב חביש: למה שאני אמתין?

<והיב חביש: למה שלא תקום ועדת חקירה לדון בבעיות שלנו במקביל?

<והיב חביש: כאשר שר הפנים ישנה את החוק אז בקשה חדשה שתבוא תידון על-פי החוק החדש.

מכלוף מיקי זוהר: בסוף הדיון יהיו לוועדה מסקנות.

מכלוף מיקי זוהר: אני חושב שהוועדה תצטרך כחלק ממסקנותיה לטעון שהעיכוב שנובע כתוצאה מהקמת הוועדות הגיאוגרפיות פוגע באופן ממשי ומשמעותי בהתנהלות בשטח.

מכלוף מיקי זוהר: הוועדה הגיאוגרפית בסופו של דבר מבורכת ואני מכבד מאוד את החלטתו של שר הפנים להקים ועדות גיאוגרפיות, אבל בפועל בשטח לא קורה כלום.

מכלוף מיקי זוהר: אלא אם כן יש לכם את היכולת להקים את הוועדות האלה אד-הוק תוך שבועיים, שלושה שבועות, חודש מהיום, אזי אנחנו יכולים לקבוע דיון המשך בנושא הזה לביקורת ובדיקה, אז אולי לא נצטרך להביא אתכם שוב לתת הסברים למה זה עדיין לא קרה.

מכלוף מיקי זוהר: אני רוצה להבהיר לכל חברי הוועדה, לכל הנוכחים וגם למשרדי הממשלה, הוועדה הזאת לא תערוך דיון בנושא מסוים ותזנח אותו עד תום הקדנציה.

מכלוף מיקי זוהר: הוועדה הזאת תערוך דיוני מעקב על כל נושא שהיא העלתה על סדר יומה.

מכלוף מיקי זוהר: הווה אומר שלהערכתי תוך חודש, חודשיים, שלושה חודשים לכל היותר תידרשו לבוא לכאן שוב ולהסביר מה קרה מאז.

מכלוף מיקי זוהר: לא הייתי רוצה להיות בסיטואציה שאתם צריכים להגיע לכאן ולומר שלא קרה כלום.

מכלוף מיקי זוהר: המטרה של הוועדה כבר בהקמתה היא להביא לכך שכל טענה וכל בעיה שאנחנו יודעים עליה תיפתר, לא רק "תימרח" אלא תיפתר.

מכלוף מיקי זוהר: לא נעים לבוא לכנסת אחרי כמה חודשים ולהגיד "לא עשינו כלום", אני יודע את זה.

מכלוף מיקי זוהר: לכן אני רוצה להגיע לכך שנפתור את הבעיה.

מכלוף מיקי זוהר: הנה מנהלת הוועדה שמעה שצריך לעשות גם דיון המשך.

מופיד מרעי: מה ההרכב של הוועדה?

מופיד מרעי: את מי היא כוללת?

מכלוף מיקי זוהר: באתר הכנסת אפשר לראות מי הם חברי הוועדה מבין חברי הכנסת.

מכלוף מיקי זוהר: גם מנהלת הוועדה תוכל להעביר לכם את הרשימה.

מכלוף מיקי זוהר: אני בחרתי את חברי הכנסת באופן קפדני.

מכלוף מיקי זוהר: כל אחד יותר לוחם מהשני.

מכלוף מיקי זוהר: לוועדה הזאת כולם מוזמנים, בלי קשר מאיזו מפלגה ומאיזו סיעה כי הסוגיות נוגעות לכל האוכלוסייה, הן לא סוגיות מפלגתיות, הן סוגיות כלל-ארציות רחבות-היקף.

מכלוף מיקי זוהר: לכן כל מי שיש לו אכפתיות בנושא מסוים יהיה כאן.

מכלוף מיקי זוהר: הנה, יש כאן היום חברי כנסת שהם לא חברים בוועדה והם מגיעים כי זה חשוב להם, ואנחנו שמחים על כך.

מכלוף מיקי זוהר: אני רוצה לתת עכשיו לווג'יה כיוף, יושב-ראש פורום ראשי הרשויות הדרוזיות והצ'רקסיות, לומר כמה דברים.

מכלוף מיקי זוהר: בבקשה.

<וג'יה כיוף: בוקר טוב לכולם.

<וג'יה כיוף: ראשית, אני רוצה בשם החברים, חבר הכנסת מיקי זוהר, להודות לך ולהודות לחבר הכנסת יוסי יונה.

<וג'יה כיוף: פרט לחברי הכנסת הדרוזים שנמצאים פה, אני רואה את סדרי העדיפויות של חברי הכנסת היהודים, עד כמה אנחנו בעצם בסדר העדיפויות שלהם.

<וג'יה כיוף: אני מלווה את ישיבות הוועדות האלה כבר עשרות שנים.

<וג'יה כיוף: רק הערה אחת לחבר הכנסת אכרם חסון.

<וג'יה כיוף: תקציב המדינה הוגש ללא הדרוזים.

אכרם חסון: הוא לא אושר עדיין.

<וג'יה כיוף: לא משנה, אבל אני אומר לך, התקציב הוגש ללא דבר עבור הדרוזים.

<וג'יה כיוף: אז אנחנו בעצם לא אנשים שיש להם תעודות זהות וכפרים וכתובות, אנחנו תוכנית, נקודה.

<וג'יה כיוף: אני אומר את זה גם לכלל חברי הכנסת.

<וג'יה כיוף: אנחנו תוכנית במדינה הזאת.

<וג'יה כיוף: אנחנו לא תושבים שיש להם תעודת זהות וילדים וכפרים ואנשים שעושים את המוטל עליהם.

<וג'יה כיוף: אנחנו תוכנית, נקודה.

<וג'יה כיוף: אדוני היושב-ראש, חברי הכנסת, אני רוצה להגיד לכם שחוסר תכנון זה תכנון.

<וג'יה כיוף: עד היום היה חוסר תכנון.

<וג'יה כיוף: זה תכנון של הממסד.

<וג'יה כיוף: אין לנו בעיה עם חברי הכנסת, אין לנו בעיה עם אנשים.

<וג'יה כיוף: אתה יודע מה, אנחנו חביבים מאוד לאנשים וגם לחברי הכנסת.

<וג'יה כיוף: יש לנו בעיה עם המדיניות.

<וג'יה כיוף: זאת מדיניות שלא לתכנן.

<וג'יה כיוף: זאת המדיניות שהייתה.

<וג'יה כיוף: אי אפשר לעזוב כפר כמו עוספייה.

<וג'יה כיוף: במשך 30 שנים לא מגישים תוכנית.

<וג'יה כיוף: אז מה, היישוב לא רוצה לגדול?

<וג'יה כיוף: בית ג'אן לא רוצה לגדול?

<וג'יה כיוף: חורפיש לא רוצה לגדול?

<וג'יה כיוף: ירכא וינוח לא רוצים לגדול?

<וג'יה כיוף: כסרא לא רוצה לגדול?

<וג'יה כיוף: למה לא מתכננים?

<וג'יה כיוף: כי זה התכנון – לא לתכנן.

<וג'יה כיוף: ועכשיו באים דרך סגן היועץ המשפטי לממשלה ואז בנפרד, כשישבנו אתו לפני חודשיים ביחד עם השייח' מוואפק טריף ואני בעצמי הגענו להסכמה לכלול את כל הבתים ואז נתחיל בתוכניות מתאר בשיתוף פעולה, לא בשיתוף פעולה של סוס ורוכבו אלא בשיתוף פעולה של באמת להבין את התוכנית.

<וג'יה כיוף: אני לא אומר לך שאנחנו לא אשמים.

<וג'יה כיוף: הנה אני אומר את זה, הגם שזה מוקלט ומשודר.

<וג'יה כיוף: אני אומר לך שגם אנחנו צריכים להשתנות.

<וג'יה כיוף: יש ציביליזציה כובשת וגם אנחנו צריכים להשתנות.

<וג'יה כיוף: מי שצריך לתת מן האדמה שלו – צריך לתת מן האדמה שלו כי העולם משתנה.

<וג'יה כיוף: אבל בין זה לבין לחוקק עכשיו חוקים ותקנות בצורה כזו שבכל כפר מאוימים כ-300-400 בתים, אם הם מחוץ לגבול השיפוט או אם אין להם היתרים?

<וג'יה כיוף: בעצם מה אנחנו הולכים לעשות?

<וג'יה כיוף: באתי לוועדה הזאת מתוך אחריות להגיד שזו הוועדה שיכולה להציל מן המצב הקשה בתוך הרשויות המקומיות הדרוזיות והצ'רקסיות.

<וג'יה כיוף: זאת ועדה שיכולה להוביל לפתרון אמיתי ורציני בכפרים.

<וג'יה כיוף: תוכניות המתאר לא יכולות להיות תוכניות שמי שמשלם עבורן זה אגף התכנון והם מקבלים שם את ההוראות, כאשר אני לא יכול לכנס את ועדת התכנון עצמה או אנשים שעוסקים בתכנון המתארי.

<וג'יה כיוף: אין היום ראש רשות מקומית שלא מחפש לקבל תוכנית מתאר.

<וג'יה כיוף: תוכנית מתאר אומרת לאן אנחנו צריכים להתפתח לשנת 2040, איזה כפר זה יהיה, כיצד ייראה הכפר, איפה יהיו מוסדות הציבור.

<וג'יה כיוף: מה אגיד לך, אם תוכנית המתאר שלי הוכנה ב-1977 ואנחנו היום ב-2016, התוכנית הזו צריכה להגיד לי מה יהיה בשנים 2008 ו-2005 ו-2009 ו-2015.

<וג'יה כיוף: ועכשיו אני עושה תוכנית מתאר ל-2060 או ל-2040 ואני לא יודע מתי היא תסתיים.

<וג'יה כיוף: זאת אומרת, ההתנהלות צריכה להשתנות, המדיניות צריכה להשתנות.

מכלוף מיקי זוהר: אדוני, הדברים בהחלט ברורים.

מכלוף מיקי זוהר: אם טענתך נכונה, שהמדיניות היא לא לתכנן, אז מוטב אולי לממשלה לשנות את המדיניות, שהדרוזים יפסיקו להקיז דם אתנו, כי לא יכול להיות שנבקש מהם להגיע לצבא ולהקיז דם בשביל לשמור על המדינה הזו ואחר-כך לא נתכנן להם בתים.

מכלוף מיקי זוהר: אני אומר בצורה ברורה, ללא מס שפתיים, הוועדה הזו תעקוב אחרי הנושא הזה ותביא אתכם לפה בכל מספר חודשים לבדיקה אם משהו התקדם, ואם לא התקדם אנחנו נעיר את ההערות ונוציא רשמים.

מכלוף מיקי זוהר: אנחנו נוציא הבהרות לכל מי שצריך, כולל לתקשורת במדינת ישראל.

מכלוף מיקי זוהר: מה לעשות, התקשורת היא חלק מן העניין פה.

מכלוף מיקי זוהר: לכן אני באמת מצפה, וזה גם יהיה חלק ממסקנות הוועדה, כפי שאנחנו דורשים מאזרח ישראלי לעשות את המוטל עליו אנחנו כמדינה נשיב לו באופן שווה.

מכלוף מיקי זוהר: אחר-כך אנחנו לא יכולים להתפלא למה נוצר תסכול כל-כך גדול.

מכלוף מיקי זוהר: משרדי הממשלה, אנא רשמו את ההערות ותענו תשובות גם בסוף הדיון וגם בדיוני המשך.

מכלוף מיקי זוהר: חבר הכנסת חמד עמאר, בבקשה.

חמד עמאר: בוקר טוב.

חמד עמאר: קודם כול אני רוצה לברך אותך על מינוי הוועדה ואני מאמין שאתה תוביל ותקיים דיונים חשובים מאוד בוועדה בראשותך.

חמד עמאר: דבר שני, אני רוצה להודות לך גם על קיום הדיון החשוב הזה בנושא תכנון ובנייה ושטחי שיפוט.

חמד עמאר: אתחיל בתוכנית החומש שהכנו בכנסת התשע-עשרה, שאני מכיר אותה בעל-פה, אדוני היושב-ראש, כי אני הכנתי אותה עם משרד ראש הממשלה ומשרד האוצר ועם ראשי הרשויות המקומיות הדרוזיות שהיו אז ודנו על כל סעיף וסעיף.

חמד עמאר: דבר שני, אני יודע לקרוא תקציב כי אני חבר בוועדת הכספים שנים רבות.

חמד עמאר: אין זכר לתוכנית החומש בתקציב המדינה.

חמד עמאר: ננסה לשנות את זה בוועדת הכספים.

חמד עמאר: כך אני רוצה לעשות כחבר בוועדת הכספים, לשנות את הגזרה הקשה, שהוציאו את תוכנית החומש מבסיס התקציב.

חמד עמאר: מה ההבדל בין תוכנית החומש שתהיה בתוך תקציב המדינה לבין תוכנית שתהיה ברזרבות?

חמד עמאר: ברזרבות עד שראשי רשויות מקומיות יתחילו בביצוע ייקח זמן רב, רק ביולי-אוגוסט הכסף יעבור אליהם, אבל אם התוכנית תופיע בבסיס התקציב, אדוני היושב-ראש, מאשרים את התקציב בסוף השנה וכבר בתחילת שנת 2017 יתחיל הביצוע וראשי רשויות מקומיות יוכלו לעבוד, הם יודעים לתכנן.

חמד עמאר: אותם משרדים שהכסף נמצא אצלם גם יכולים לתכנן ויכולים לתת לראשי הרשויות המקומיות להתחיל לתכנן ולעבוד.

חמד עמאר: אבל אם זה לא יופיע בבסיס התקציב, עד שנביא את זה לוועדת הכספים לאישור ונעביר את זה ממשרד ראש הממשלה ומן המשרדים האחרים, כאשר צריך לעשות איגום תקציבי, זה יהיה ביוני, יולי או אוגוסט ואז מאבדים יותר מחצי שנה.

חמד עמאר: זה כל ההבדל בין להיות בבסיס התקציב או לא להיות בבסיס התקציב.

חמד עמאר: דבר נוסף, אנחנו מדברים על צדק חלוקתי.

חמד עמאר: העלו את נושא חלקות לחיילים משוחררים, ועכשיו נתקל בבעיה גם חברי והיב חביש, ראש המועצה המקומית ירכא, וגם אני נתקלתי בזה, ואני בבית-המשפט עכשיו.

חמד עמאר: אני מנהל עכשיו משפט נגד חלוקת חלקות בשפרעם.

חמד עמאר: אתה מתאר לעצמך שאני עוצר חלוקת חלקות בשפרעם?

חמד עמאר: כי מה עשו ברשות מקרקעי ישראל?

חמד עמאר: אמרו: 90% יכול להיות על הנייר, ואז אמרו: הצלחנו להשיג עם השר לפיד – למען האמת, ישבתי עם לפיד יותר מ-10 ישיבות, הגענו למצב שהוא אישר 90% פיתוח ו-90% ממחיר הקרקע.

חמד עמאר: זה לא היה קל, הוא התעקש ואני התעקשתי.

חמד עמאר: הצלחנו להגיע ל-90% ו-90%.

חמד עמאר: מה עשו עכשיו?

חמד עמאר: אמרו: 90% תקבל.

חמד עמאר: מגרש היה מחולק לשתיים ואז חייל אחד היה מקבל חצי והחייל השני היה מקבל חצי, ואז 90% שאנחנו היינו צריכים לתת, החייל הראשון יקנה ב-90% הנחה והחייל השני יקנה ב-90% הנחה.

חמד עמאר: אבל אמרו: המגרש צריך להתחלק ל-4 יחידות דיור ואז אם אתה רוצה לקחת חלקה, אתה קונה את החלקה ב-90% אבל על הגג שלך צריך לבוא מישהו ואתה צריך להביא אותו, שיקנה ב-90%, ואם לא אתה קונה את השטח במחיר המלא.

חמד עמאר: ואז החישוב יוצא שאת כל ה-90% הורידו לטמיון.

חמד עמאר: מי שחשב על זה במשרד האוצר, מי שחשב על זה ברשות מקרקעי ישראל הוא גאון.

זוהיר בהלול: מרוב שזה הזוי.

חמד עמאר: זה יותר מהזוי.

חמד עמאר: זה גאוני.

מכלוף מיקי זוהר: ייאמר לזכותם, או לרעתם, שהם בעייתיים מאוד כלפי כולם.

חמד עמאר: יש שר מעל פקידי משרד האוצר.

חמד עמאר: אנחנו צריכים להבין.

חמד עמאר: בואו נפסיק להאשים את הפקידים.

חמד עמאר: יש מדיניות.

חמד עמאר: אגע עכשיו בתכנון ובנייה.

חמד עמאר: כל נושא התכנון והבנייה שאנחנו מדברים עליו זה מדיניות.

חמד עמאר: ברגע שתהיה החלטה נוכל "לרוץ" ושום דבר לא יעצור.

חמד עמאר: היום קל יותר מאי פעם, אין יותר קל מהיום.

חמד עמאר: מינהל התכנון, ועדות התכנון, ועדות מחוזיות, ועדות אזוריות, ועדות מקומיות, הכול, כל ועדות התכנון נמצאות במקום אחד.

חמד עמאר: ובנוסף לכך גם רשות מקרקעי ישראל נמצא אצל שר האוצר.

חמד עמאר: אנחנו יכולים לדבר מכאן ועד מחר.

חמד עמאר: הכול מרוכז במקום אחד שיכול לפתור את הבעיות.

חמד עמאר: זה לא חודש, חודשיים ו-3 חודשים.

חמד עמאר: בעוד חודשיים זה יהיה כבר שנתיים.

חמד עמאר: הכול מרוכז במקום אחד.

חמד עמאר: לכן אנחנו אומרים שזה מדיניות.

חמד עמאר: ברגע שישנו את המדיניות הכול יתחיל "לרוץ".

חמד עמאר: מעבר למדיניות זה גם תפיסת עולם: האם אני רוצה לפתור את הבעיה אצל הדרוזים או לא רוצה לפתור את הבעיה אצל הדרוזים?

חמד עמאר: אני אומר לך, הכול ניתן לפתרון ויכולים לפתור את הבעיה.

יוסי יונה: אתה חושב שיש מי שלא רוצים?

חמד עמאר: לא, אני מאמין.

חמד עמאר: למרות הכול יכולים לפתור את זה.

חמד עמאר: אנחנו יכולים לפתור את הבעיה הזאת.

חמד עמאר: הבעיה הזאת תלויה באנשים שיושבים כאן, לא חברי הכנסת.

חמד עמאר: לחבר הכנסת אין 10 שקל כדי ללכת ולתכנן למישהו.

חמד עמאר: ועדות התכנון – אם יתחילו בתפיסה אחרת, לא רק של קנסות וכסף, ילמדו מה זה לתכנן בקרקע פרטית.

חמד עמאר: הם לא יודעים מה זה לתכנן בקרקע פרטית.

חמד עמאר: תאר לעצמך שיש לך דונם אדמה ומתייחסים אליך כאילו אתה על קרקע מדינה, רוצים לקחת לך 40%, 50%.

חמד עמאר: יש לך 3 ילדים ואתה רוצה לתת להם אפשרות לבנות את הבית שלהם.

חמד עמאר: אבל את ועדות התכנון זה לא מעניין, ועדות התכנון עדיין בתפיסת עולם – הייתי עכשיו בדיון ושם אמר מישהו: קחו כדוגמה את מעלות, קחו כדוגמה את חורפיש.

חמד עמאר: אמרתי לו: אתה מדבר שטויות.

חמד עמאר: במעלות אתה יכול לתכנן את הכביש ברוחב 50 מטר.

חמד עמאר: מישהו ישאל אותך?

חמד עמאר: כי זה קרקע של המדינה.

חמד עמאר: אבל בחורפיש זה קרקע פרטית, אתה צריך להתחשב, אתה צריך ללמוד איך מתכננים בקרקע פרטית.

חמד עמאר: אני אומר לכם, חבריי, כל נושא התקציב יגיע לוועדת הכספים, שם נעמוד על זה, נעבוד עם כל הכוח.

חמד עמאר: אני רוצה את עזרת ראשי הרשויות המקומיות.

מכלוף מיקי זוהר: אדוני, אני רוצה לומר לך כמרכז הקואליציה בוועדת הכספים, תהיה לך כתף רצינית ממני.

חמד עמאר: אני רוצה שגם ראשי הרשויות המקומיות יגיעו לוועדת הכספים לשנות.

חמד עמאר: אחרי שהעברנו בקריאה הראשונה זה יהיה קשה מאוד, אבל אם נתאחד כולנו ביחד אנחנו יכולים לעשות את זה, להכניס את זה לבסיס התקציב.

חמד עמאר: ברגע שזה ייכנס לבסיס התקציב העבודה שלכם תהיה קלה יותר כי התקציב יעבור למשרדים באופן ישיר ברגע שאנחנו מעבירים אותו ואתם תוכלו לעבוד.

חמד עמאר: אדוני היושב-ראש, אני סומך עליך שתפעל ביחד אתנו בוועדת הכספים, אתה תעזור שם וביחד נוכל לקדם את הנושא הזה.

חמד עמאר: תודה רבה.

מכלוף מיקי זוהר: חד-משמעית.

מכלוף מיקי זוהר: מרכז הקואליציה בוועדת הכספים, כשהציעו לי את התפקיד הזה אמרתי: עזוב, זה נראה לי תפקיד לא רציני.

מכלוף מיקי זוהר: בסוף מסתבר לי שזה "חתיכת" תפקיד.

מכלוף מיקי זוהר: אני יכול להגיד לכם שתהיה לכם כתף חמה בעניין הזה.

מכלוף מיקי זוהר: מעבר לכך, צריך לזכור – עכשיו עדכן אותי חברי חבר הכנסת אכרם חסון – ששר האוצר אמר במליאת הכנסת שחלק משמעותי מתוכנית החומש יוכנס לבסיס התקציב הקרוב.

מכלוף מיקי זוהר: אנחנו נעמוד על זה בוועדת הכספים.

מכלוף מיקי זוהר: אני מבקש שידבר ראש מועצת בית ג'אן, ביאן קבלאן, בבקשה.

<ביאן קבלאן: תודה, אדוני יושב-ראש הוועדה.

<ביאן קבלאן: אני רוצה לשאול את חברי הכנסת אם ידוע להם על קיום ועדת שרים שדנה אתמול בהצעת חוק לדחיית ביצוע צווי הריסה לבתים קיימים למשך 5-7 שנים בהתקיים תנאי הסף שבהצעה?

מכלוף מיקי זוהר: מי הציע את הצעת החוק הזאת?

עבדאללה אבו מערוף: הלוואי וזה היה קשור אלינו.

מכלוף מיקי זוהר: רגע, אני רוצה לענות על זה, אדוני.

מכלוף מיקי זוהר: זה הצעת חוק שלי, אני יוזם ההצעה, והיא מדברת גם עליכם.

מכלוף מיקי זוהר: היא לא מבחינה בין אחד לאחר.

מכלוף מיקי זוהר: הצעת החוק הזאת קובעת שכל פעם שיש צו הריסה שהמדינה הסכימה בשתיקה ונתנה תשתיות לאותו מקום הפינוי ייקח בין 5-7 שנים לזמן התארגנות.

יוסף ג'בארין: כל עוד הבית על אדמה פרטית של בעל הבית.

מכלוף מיקי זוהר: לא, אתה טועה.

מכלוף מיקי זוהר: גם אם היא לא על אדמה פרטית של בעל הבית.

מכלוף מיקי זוהר: הצעת החוק הזאת מדברת על כולם, גם על הבדואים בנגב וגם על הדרוזים בצפון וגם על תושבי עמונה.

חמד עמאר: כל חוק שמחוקקים בכנסת חל על כל מדינת ישראל.

חמד עמאר: כאשר נעביר את החוק הזה בקריאה טרומית בכנסת והוא יגיע לוועדות אני מקווה ששם נוכל להכניס סעיפים גם לגבי הישובים הדרוזיים.

מכלוף מיקי זוהר: זה קיים.

מכלוף מיקי זוהר: החוק הזה מדבר על כולם.

<ביאן קבלאן: אני מקווה, כי בהצעה מופיעים תנאי סף שלא כוללים את כולם.

מכלוף מיקי זוהר: מה תנאי הסף?

<ביאן קבלאן: אני לא מכיר.

<ביאן קבלאן: לכן אני שואל.

מכלוף מיקי זוהר: אני מכיר, אני יכול להגיד לך.

מכלוף מיקי זוהר: תנאי הסף קובע שאם המדינה הכירה בישוב הזה, כלומר לא פינתה אותו שנים רבות, נתנה לו תשתיות של חשמל ומים, בעצם שיתפה אתו פעולה, למה שהיא תפנה אותו מיידית?

מכלוף מיקי זוהר: תנו לו זמן להתארגן.

מכלוף מיקי זוהר: למה מהרגע להרגע?

<והיב חביש: למה לא להוציא לו היתר בנייה?

מכלוף מיקי זוהר: זה הפתרון בסוף אבל זה לוקח זמן.

<קריאה: זה כולל גם את תושבי הנגב, תושבי אום אל-חיראן ואל-עראקיב?

מכלוף מיקי זוהר: הכול.

מכלוף מיקי זוהר: תצביע בעד החוק.

מכלוף מיקי זוהר: אבל גם את תושבי עמונה לא יפנו בגלל זה, דע לך.

מכלוף מיקי זוהר: עשיתי לכם מלכודת.

<קריאה: שאף אחד לא ייפגע.

<קריאה: מה זה משנה?

<נביה אסעד: הצעת החוק הזאת לא תעבור.

<נביה אסעד: אני מבטיח לך שהיא לא תעבור.

מכלוף מיקי זוהר: אני מקווה שכן.

<והיב חביש: זה כולל את כל הישובים הלא מוכרים הבדואיים?

מכלוף מיקי זוהר: זה כולל הכול.

<קריאה: ימצאו פטנט להוציא אותם.

<קריאה: ועדת חריגים.

יוסי יונה: השלב הנוסף שאמרת, היה צריך בכלל לתת היתרי בנייה.

מכלוף מיקי זוהר: החוק אומר שנותנים זמן לפינוי.

מכלוף מיקי זוהר: זה מגביל את בית-המשפט בקביעת זמן הפינוי.

מכלוף מיקי זוהר: נניח שבית-המשפט פסק סופית שחייבים לפנות.

מכלוף מיקי זוהר: לא מפנים מיידית, נותנים אורך זמן.

מכלוף מיקי זוהר: למה?

מכלוף מיקי זוהר: כי בזמן הזה אפשר להביא פתרון קבוע, כי מסתבר שאי אפשר בתוך שנה-שנתיים להביא פתרון קבוע אז נותנים יותר אורך זמן.

מכלוף מיקי זוהר: אבל זה יציל גם את תושבי עמונה.

עבדאללה אבו מערוף: ביקשנו פסק-זמן מהמדינה לא להרוס בתים בישובים הערביים למשך שנה וחצי-שנתיים בסך הכול, וסירבו.

עבדאללה אבו מערוף: עכשיו יחוקקו חוק שמדבר על 7 שנים.

<קריאה: יש לך הזדמנות עכשיו.

<ביאן קבלאן: אני כבר שמעתי ועלו כאן כל הטענות של החברים.

<ביאן קבלאן: זו הכנסת השלישית שאנחנו ראשי הרשויות המקומיות הוותיקים מגיעים לכאן ובכל פעם נערכים דיונים על נושא תוכניות המתאר ושטחי השיפוט ואנחנו "בַמָקום דְרוֹך", לא מתקדמים.

<ביאן קבלאן: מדיון לדיון, מקדנציה לקדנציה, גם של הכנסת וגם של ראשי הרשויות המקומיות, תחנות הצדק עוצרות במקום.

<ביאן קבלאן: אם הן היו טוחנות לאט היינו רואים אור בקצה המנהרה.

מכלוף מיקי זוהר: הן התקלקלו לגמרי.

יוסי יונה: אין שמן סיכה.

<ביאן קבלאן: אני רוצה כאן להביע את הערכתי למתכננת בינת שוורץ שמסייעת ועוזרת, אבל היא לא מתווה מדיניות.

<קריאה: היא סייעה.

<קריאה: היא כבר סיימה.

זוהיר בהלול: למען ההגינות אתה יכול להודות לה.

<ביאן קבלאן: כל מינהל התכנון.

<והיב חביש: אם היה פה מישהו שמקדם תוכניות אז היו מפטרים אותו, זורקים אותו למעלה או למטה.

<ביאן קבלאן: גם למי שיחליף אותה אנחנו מאחלים לו הצלחה והמשך שיתוף פעולה.

<ביאן קבלאן: בטוח שמבינים את הסוגיה וירצו לעזור.

<ביאן קבלאן: אדוני היושב-ראש, צריך להחליט על "מסלול ירוק", על טיפול מזורז ומהיר בתוכניות שקיימות כבר 6, 7 ו-8 שנים ולא הגיעו עדיין אפילו לאמצע הדרך.

<ביאן קבלאן: שטחי שיפוט – ב-2009 הייתה לי ועדת חקירה, שהאישור שלה להרחבת שטח השיפוט מותנה בהרחבת תוכנית המתאר.

<ביאן קבלאן: כלומר, אצלנו הקו הכחול של תוכנית המתאר הוא שטח השיפוט של הישוב.

<ביאן קבלאן: זה לא קיים באף מקום אחר, בדקתי את כל הרשויות המקומיות בארץ, לפחות הקרקעות הפרטיות שנמצאות בבעלות של התושבים של אותו ישוב נמצאות בתחום השיפוט של המועצה.

<ביאן קבלאן: אצלנו 80% מן הקרקעות הפרטיות שלנו הן מחוץ לשטח השיפוט.

<ביאן קבלאן: צריך לקחת את זה בחשבון כי אני לא יכול לטפל.

<ביאן קבלאן: למשל אם יש דרך חקלאית, אם יש הצפה אני כרשות לא יכול לגבות מס על הקרקע.

<ביאן קבלאן: פוגעים בנו מכל הכיוונים.

<ביאן קבלאן: צריך לקחת גם את העניין הזה בחשבון ולהתאים את שטחי השיפוט בהתאם לגודל הישובים ולהוסיף את הקרקעות הפרטיות שצמודות לישוב לשטח השיפוט של המועצה.

<ביאן קבלאן: תודה.

מכלוף מיקי זוהר: תודה רבה לך, אדוני, אני מודה לך על ההתייחסות.

מכלוף מיקי זוהר: לגבי הצעת החוק, היא מדברת על כולם.

מכלוף מיקי זוהר: חבר הכנסת עבדאללה אבו מערוף, בבקשה.

עבדאללה אבו מערוף: בוקר טוב ויום טוב לכולם.

עבדאללה אבו מערוף: אני לא רק מצטרף לברכות על הדיון של הוועדה הזאת, שאני מרגיש וחושב, זו לא הרגשה, שהיא באמת תתרום את חלקה הטוב ביותר, לא רק לצדק חלוקתי ושוויון חברתי אלא לתקן הרבה דברים מעוותים, חוקים שקיימים, אני מקווה, כמה שנספיק, אבל אני מקווה שגם בלעדינו יהיו תיקונים.

עבדאללה אבו מערוף: יושב-ראש הוועדה באומץ שלו, ללא קשר לפוליטיקה ולדעות הפוליטיות שלו, שהן מנוגדות לדעות שלי, אכן יפעל בהתאם בצורה הנכונה, המקובלת וההדדית.

עבדאללה אבו מערוף: באמת אני מברך על הדיון הזה וכמובן מברך על הנוכחות של ראשי המועצות המקומיות שהגיעו לכאן.

עבדאללה אבו מערוף: אפשר לדבר כאן שעות רבות.

עבדאללה אבו מערוף: הכתובת ברורה על הקיר.

עבדאללה אבו מערוף: זה מילות הפתיחה של יושב-ראש הוועדה, שהעניין הוא קיפוח ואפליה.

עבדאללה אבו מערוף: זה הסיכום.

עבדאללה אבו מערוף: תודה רבה, זה מה שיש.

מכלוף מיקי זוהר: יהיה סיכום כזה, אל תדאג.

עבדאללה אבו מערוף: פתחת בסיכום, זה מה שיש.

<קריאה: זה עובדה היסטורית, לא צריך להוכיח את זה.

עבדאללה אבו מערוף: העניין ברור, אבל העובדה שיש דיון – זה מבורך וזה טוב.

עבדאללה אבו מערוף: ברשימה המשותפת בירכנו על כך שיש איזו סנונית באופק, שיש מדיניות חדשה לכל עניין התכנון והבנייה בקרב האזרחים הערבים.

עבדאללה אבו מערוף: היינו שותפים, אני אישית הייתי שותף, אני לא רק מלווה, לקחתי עליי בוועדת הפנים והגנת הסביבה את נושא התכנון והבנייה בקרב כל האזרחים הערבים בשם הרשימה המשותפת ואני עוקב אחרי זה.

עבדאללה אבו מערוף: היה את חוק ההסדרים בנובמבר בשנה שעברה ביחד עם חוק התקציב שאנחנו בירכנו עליו, שאכן יש איזה צעד חיובי, שכולנו בירכנו על הצעד הזה שהממשלה הביאה אותו לחוק ההסדרים, שנותן מסלולים כלשהם, איזו דרך להתחיל להסדיר.

עבדאללה אבו מערוף: דרך אגב, אני אישית אומר שאין בנייה לא חוקית אצל האזרחים הערבים, כולל הערבים הדרוזים כמובן.

עבדאללה אבו מערוף: זה בנייה לא מוסדרת.

עבדאללה אבו מערוף: המושג "לא חוקי" לא מקובל עלינו בכלל כי הממשלה, המדיניות שקיימת שנים רבות היא שדחפה את האנשים לבנות את קורת הגג שלהם, את הבית שלהם.

עבדאללה אבו מערוף: קוראים לזה "מחסה" לפי התיאוריה של ז'בוטינסקי, זה אחד המ"מים המפורסמים, זכות בסיסית של כל אדם למחסה, בית, מבנה.

עבדאללה אבו מערוף: אז לצערי הרב המדינה עד עכשיו לרוב האזרחים לא נותנת את המענה הזה.

עבדאללה אבו מערוף: היות והיה חוק, אבל כנראה הממשלה ניסתה ללכת צעדים אחורה, ביוזמת ראש הממשלה והיועץ המשפטי לממשלה ושר האוצר חוקקו בחודש אוגוסט בקריאה חפוזה ומהירה כמו ברק את מה שנקרא "חוק קמיניץ".

עבדאללה אבו מערוף: אני לא יודע אם שמעתם על זה, הצעת חוק שעברה בקריאה הראשונה.

עבדאללה אבו מערוף: כאן כנראה אנחנו מדברים על איזה צעד חיובי אולם החוק הזה לוקח אותנו לתהום חזרה.

עבדאללה אבו מערוף: אני כאן לא רוצה להתרכז בעניין הספציפי של כפרים ערבים דרוזים.

עבדאללה אבו מערוף: כמובן שהנוסחה, הכותרת שאומרת: "חובות מול זכויות, זכויות מול חובות" היא רק אשליה, רק שקר וכזב והכוונה להמשך מדיניות האפליה והקיפוח.

עבדאללה אבו מערוף: לכן בואו לא נדבר סתם.

עבדאללה אבו מערוף: כל אזרח נותן את החובות שלו כפי הדרך שהוא רוצה, כפי הדרך הנכונה.

עבדאללה אבו מערוף: אני לא חייב להיות בצה"ל או בצבא הכיבוש כדי להגיד שאני צריך לקבל את הזכויות שלי.

מכלוף מיקי זוהר: בעניין זה אנחנו חלוקים, למען הסר ספק.

עבדאללה אבו מערוף: נכון.

עבדאללה אבו מערוף: לכן המשוואה הזאת, עובדה שבמשך כל שנות קיום המדינה, משנת 1948 הקיפוח נמשך, למרות החובות שהאזרחים הערבים הדרוזים נותנים, למרות כל החובות.

מכלוף מיקי זוהר: רק אל תשכנע אותם להפסיק.

עבדאללה אבו מערוף: כל אחד לפי המצפון שלו, לפי האידיאולוגיה שלו.

עבדאללה אבו מערוף: אם יפסיק הכיבוש ויהיה שלום- - -

<קריאה: אנחנו עוסקים עכשיו בנושא תכנון ובנייה.

חמד עמאר: יש משרדים שעד היום, מתוכנית החומש של 2016 לא נתנו כסף.

עבדאללה אבו מערוף: מישהו אמר לי לפני שנה: למה אתם ברשימה המשותפת לא נכנסים לקואליציה?

עבדאללה אבו מערוף: אמרתי: בבקשה, שתי מילים: שלום ושוויון, ואז נהיה בקואליציה.

עבדאללה אבו מערוף: אני מצהיר על זה.

עבדאללה אבו מערוף: בבקשה, מיקי זוהר: שלום ושוויון לכל האזרחים.

עבדאללה אבו מערוף: אלה שתי המילים.

עבדאללה אבו מערוף: בבקשה, איפה המדיניות?

עבדאללה אבו מערוף: שלום ושוויון.

עבדאללה אבו מערוף: אנחנו לא רק דורשים, אני בטוח שיושב-ראש הוועדה יפעל לכך שוועדות התכנון והבנייה, שהן ועדות מדיניות לחלוטין, לא רק ועדות מקצועיות, אכן ינקטו לפי הוראות הממשלה במדיניות חדשה, בצעדים חדשים.

עבדאללה אבו מערוף: אתם רוצים לפתוח דף חדש – בסדר, אני בעד, וכולנו בעד, אף אחד לא מתנגד לזה.

עבדאללה אבו מערוף: אז בבקשה, תוכניות יש, מקצועיוּת בכל הרשויות המקומיות יש.

עבדאללה אבו מערוף: אני שותף לזה ונפגשתי עם הרבה מהנדסים והרבה מתכננים, לא רק בירכא, ואני יודע ומודע לכך שיש תוכניות, אבל צריך שהתוכניות "ירוצו" בלי מחסומים, בלי חסמים, בלי מדיניות של אפליה, בלי מדיניות של קיפוח.

עבדאללה אבו מערוף: נברך על כל צעד חיובי שיקדם את הבנייה ויסדיר אותה.

מכלוף מיקי זוהר: תודה, בעזרת-השם.

מכלוף מיקי זוהר: ראש מועצת ירכא, בבקשה.

מכלוף מיקי זוהר: לפני שאדוני מדבר, אני רוצה להעיר את תשומת לבו של משרד הפנים, שב-26 בינואר בשנת 2014 חברי ורעי שר הפנים לשעבר גדעון סער הוציא כתב מינוי לוועדה ציבורית בנושא קידום התכנון והבנייה במגזר הדרוזי.

מכלוף מיקי זוהר: השופט בדימוס אורי גורן עמד בראש הוועדה.

<קריאה: הוועדה התכנסה?

<קריאה: יש דוח?

<קריאה: הייתי שם, ליוויתי את הוועדה.

<קריאה: יש דוח.

<קריאה: אז היינו צריכים לדון ביישום של הדוח.

מכלוף מיקי זוהר: היא נקראה "ועדה ציבורית בנושא קידום התכנון והבנייה במגזר הדרוזי".

מכלוף מיקי זוהר: משרד האוצר פה?

<קריאה: אדוני, אשמח מאוד לקבל את הדוח.

<קריאה: היינו שחקנים בסרט הזה אבל לא ראינו את סוף הסרט.

חמד עמאר: כאשר שאלתי על הדוח אמרו לי ממשרד הפנים: זה לא בתחום שיפוטנו, זה עבר למשרד האוצר.

חמד עמאר: אחרי זה אמרו שזה בתחום שיפוט של משרד האוצר.

אוסאמה סעדי: אדוני היושב-ראש, אני חושב שזכותך לבקש את הדוח ולקבל אותו.

מכלוף מיקי זוהר: יכול להיות שזרקתם רעיון טוב לדיון הבא, דיון בדוח הזה.

מכלוף מיקי זוהר: תנו לחשוב.

אוסאמה סעדי: במקום שנתחיל מאפס, אם ועדה נכבדה ישבה על המדוכה ושמעה עדים חשוב מאוד שהדוח יהיה לפנינו.

<והיב חביש: אני מודה לך, אדוני היושב-ראש.

<והיב חביש: אני ראש מועצת ירכא.

<והיב חביש: למי שלא יודע, ירכא הוא ישוב דרוזי שמונה יותר מ-16,000 תושבים.

<והיב חביש: אתמול ביליתי את כל אחר הצהרים, עד שעה 9:30 בערב, במשרד האוצר ורציתי להתבצר שם, לא לצאת משם עד שעות החשיכה.

<והיב חביש: פתאום נשארתי לבד, אני והשומר במשרד האוצר.

<והיב חביש: ראיתי איך זה עובד, ראיתי בדיוק איזו עבודה קשה עושים פקידי משרד האוצר.

<והיב חביש: אני אומר לכם, הפקיד שנשאר עד שעה 8 בערב, ראיתי את הרגליים שלו על השולחן והוא מדבר עם הילדים, עם החברה, שמעתי את כל השיחות.

<והיב חביש: בין היתר הגיע לידיי גם איזה מסמך.

<והיב חביש: אומרים: "הגונב מגנב פטור", נכון?

<והיב חביש: חשבתי תמיד, אולי ראשי הרשויות הדרוזים לא יודעים לעבוד, יכול להיות.

<והיב חביש: אקרא לכם שני משפטים: בישוב יהודי שסוף-סוף אישרו לו לבנייה 550 יחידות דיור ראש המועצה מבקש 38 מיליון שקל בלבד, כך כתוב, להקמת 3 מעונות, למינוי שני סגנים, תוספת כיתות לימוד, מועדונית נוער לצעירים, מועדון למבוגרים, אולם ספורט, הרחבת ברכת השחייה, הגדלת מבנה המועצה, כאשר "אנחנו נערכים להשתתף בכ-4 מיליון שקל".

<והיב חביש: אני רוצה לבשר לך, ישוב של 16,000 תושבים אין בו מעון יום אחד.

<והיב חביש: אם בישוב יהודי בתוספת של 500 יחידות דיור מקבלים 3 מעונות יום אז בואו נעשה חשבון אני ואתה כמה מעונות יום מגיעים לנו.

<והיב חביש: אם הוא מדבר על ברכת שחייה בישוב של פחות מ-5,000 תושבים והוא רוצה עכשיו להרחיב, אז בואו נבנה עוד ברכת שחייה בירכא לילדי הישוב.

<והיב חביש: אם הוא מדבר על מועדון נוער – אין לי מועדון נוער אחד.

<והיב חביש: אם הוא מדבר על מועדון לקשישים – יש לי מועדון אחד, יום לקשישה ויום לקשיש לסירוגין, הם מתחלפים.

<והיב חביש: אז בואו ניקח את הנוסחה הזאת.

<והיב חביש: נכתב באותו מכתב: "הכסף כבר הוקצה למשרדים אבל התחלנו את הבנייה ועוד לא שחררו לי".

<והיב חביש: עוד לא שחררו לו, מסכן.

<והיב חביש: בואו נעשה הפגנה מול משרד האוצר, למה לא נותנים לו את הכסף, 38 מיליון שקל בסך הכול לישוב אחד של פחות מ-5,000 תושבים.

<והיב חביש: אתה יודע מה התקציב שלנו, אדוני?

מכלוף מיקי זוהר: מסקרן אותי לדעת על איזה ישוב אתה מדבר.

<והיב חביש: אין לי זכות להפיץ את זה ברבים, אבל לך אעביר את המכתב לאחר הישיבה.

<וג'יה כיוף: יש לו תכנון, יש לו אישור לתכנון.

<וג'יה כיוף: צריך תכנון בשביל הדברים האלה.

<והיב חביש: אסור להאשים תמיד את הגורמים המקצועיים כי זה עניין של מדיניות, ואמרת את מילת המפתח.

<והיב חביש: אני יכול להגיד לך שב-3 השנים האלה בשיתוף עם בינת שוורץ ועם אחרים אנחנו מצליחים לקדם תכנון, אבל לאן זה יגיע אני לא יכול להגיד.

<קריאה: בינת שוורץ עוד שם?

<והיב חביש: לא, היא סיימה.

<והיב חביש: זה הזדמנות להגיד לה כל הכבוד.

<והיב חביש: אני רוצה להציע לכם הצעה.

<והיב חביש: אני רואה הרבה סימפטיה והרבה אהדה לעדה הדרוזית ולבני העדה הדרוזית מכל הקשת הפוליטית, מימין ומשמאל ומן האמצע, מכולם.

<והיב חביש: בואו נעשה דבר, אדוני היושב-ראש, יש לי הצעה קטנה בשבילך, אולי היא תפתור את כל הבעיות של הדרוזים.

<והיב חביש: בואו נלך לחקיקה, לכל ישוב דרוזי יהיה חוק: מה שטח השיפוט שלו, מה גודל תוכנית המתאר שלו, אם יש צורך באזור תעשייה לישוב או ל-3-4 ישובים ביחד, במסגרת חוק.

<והיב חביש: אני בטוח שנצליח לקבל את אהדת כל הקשת הפוליטית הישראלית ואז ייפסקו הבעיות.

<והיב חביש: אני לא מבין למה קצרין, ישוב של 8,000 תושבים, הוכרז כעיר ויש לו ועדת תכנון ובנייה ואילו אני עומד בראש רשות מקומית שמספר תושביה כפול ואני לא מקבל.

<והיב חביש: אתה יודע מה, אם הוא חריג אז תעשה אותי חריג, אם הוא שונה אז תעשה אותי שונה.

<והיב חביש: תגיד מה השיטה ואני מוכן ללכת כך.

<והיב חביש: תנו לנו את האחריות ותנו לנו את הסמכות.

<והיב חביש: אם תיתן לי את הסמכות לתכנון ולבנייה אני אדאג שלא יהיה בניין אחד ללא היתר.

<והיב חביש: אבל זה הפך להיות מדיניות.

<והיב חביש: אגיד לך גם למה זו המדיניות, כי זה מכניס הרבה כסף.

<והיב חביש: מוסדות האכיפה עשו מבני העדה הדרוזית בני ערובה ועניים.

<והיב חביש: משפחה שבונה לה בית מוטל עליה קנס של 200,000-300,000 שקל.

<והיב חביש: בואו נפרוש לו את זה לתשלומים.

<והיב חביש: כמה אתה רוצה?

<והיב חביש: ל-50 תשלומים?

<והיב חביש: תפרוש לו.

<והיב חביש: הוא נדרש לשלם 50% מן המשכורת שלו עבור הקנסות.

יוסף ג'בארין: עכשיו יש חוק חדש שרק יגביה את הקנסות, חוק קמיניץ.

חמד עמאר: מדובר על 260,000 שקל.

חמד עמאר: מובילים אותו שר אוצר ושרת המשפטים.

<והיב חביש: רבותי, לא במקרה כל הישובים שלנו נמצאים באשכולות סוציו-אקונומיים 2, 3 ו-4.

<והיב חביש: אם אתם רוצים לבדוק עד תום את המדד הסוציו-אקונומי – הוא המדד האמיתי של כל התנהלות ממשלות ישראל למיניהן.

<והיב חביש: לא יכול להיות שהישובים הדרוזים נמצאים באשכולות 2, 3 ו-4.

<והיב חביש: יש לנו תעשיינים, יש לנו בעלי הון, יש לנו אקדמאים, יש לנו הכול.

<והיב חביש: אגיד לכם את ההבדל, אנחנו לא נמצאים במדינה שיש בה הזדמנות שווה, לא באוניברסיטה ולא בעסקים ולא בשום מקום אחר, ולא בתכנון ובנייה.

<והיב חביש: ההצעה שלי, אדוני היושב-ראש מיקי זוהר, אם אתה רוצה לקדם את העניין של הדרוזים, צריכה להיות הצעת חוק שתגדיר את כל הישובים האלה.

מכלוף מיקי זוהר: בעזרת-השם, אדוני.

מכלוף מיקי זוהר: מאחר ואנחנו צריכים לתת זמן גם למשרדי הממשלה להשיב ולסכם את הדיון אני קובע סדרי דיון עד לתום הדיון.

מכלוף מיקי זוהר: עכשיו ידבר חבר הכנסת יוסף ג'בארין, אחריו ידבר מופיד מרעי ראש מועצת חורפיש, אחריו ידברו חבר הכנסת אוסאמה סעדי, נביה אסעד ראש מועצת כסרא-סמיע, ראיד שנאן, יועץ ראש העדה הדרוזית, שידבר אתנו על הדיון שהיה עם המסקנות שהוצעו והפתרונות לסוגיה ולאחר מכן משרדי הממשלה ואז אסכם את הדיון.

<מעדא חסבאני: גם אני ביקשתי לדבר, אני ראש מועצת יאנוח-ג'ת.

מכלוף מיקי זוהר: אתה כמובן תדבר אחרי ראיד שנאן, ואז משרדי הממשלה ונסכם את הדיון.

מכלוף מיקי זוהר: אני רק חייב לומר, מאחר ולא נותר לנו זמן רב, כל אחד מהדוברים ידבר ממש בקצרה כדי שנספיק לשמוע את כולם ושאיש לא ילך מכאן לפני שהוא אמר את אשר על לבו.

מכלוף מיקי זוהר: חבר הכנסת יוסף ג'בארין, בבקשה.

יוסף ג'בארין: ראשית, אני מבקש לברך אותך על הדיון אבל גם לברך את הנהגת הציבור הערבי הדרוזי, ראשי הרשויות המקומיות.

יוסף ג'בארין: אני תמיד מתרשם ומעריך את המאבק שלכם.

יוסף ג'בארין: כשהמאבק הזה מגיע לוועדה הזו, שחרטה על דגלה את הצדק החברתי, אין נושא שמתאים לוועדה הזו כמו הנושא של תחומי השיפוט והפיתוח של הישובים הערביים הדרוזיים.

יוסף ג'בארין: מה שמעניין בנושא הזה, אמרת בצדק, חברי והיב חביש, אתה מוצא הסכמה מקיר אל קיר בכנסת, כולם מדברים בעד, כולם מדברים לטובה, אבל בעשייה, כשזה מגיע למבחן העשייה הכול מקרטע.

<והיב חביש: פקיד אחד "תוקע" תוכנית ממשלתית.

אוסאמה סעדי: זה לא עניין של פקידים.

אוסאמה סעדי: אל תטיל את זה על פקידים.

יוסף ג'בארין: אדוני היושב-ראש, הנושא של הרחבת תחומי השיפוט של הישובים, ולא רק הרחבה אלא גם שינוי ייעוד, כלומר הרחבה לצורך בנייה ולצורך פיתוח, כי הרבה מן הקרקע שמסביב היא קרקע חקלאית, לכן שני המהלכים הבסיסיים שהוועדה הזאת צריכה לקדם הם הרחבת תחומי השיפוט ואישור תוכניות המתאר אבל גם שינויי הייעוד שיאפשרו את פיתוח הישובים.

יוסף ג'בארין: זה האל"ף-בי"ת של כל הישובים הערביים, אבל כמובן גם של הישובים הדרוזיים.

יוסף ג'בארין: אני לא מבין איך אפשר לחבר דוח ציבורי ולא לפרסם אותו.

יוסף ג'בארין: מה זה, סודות מדינה?

יוסף ג'בארין: חמור מאוד מה שאתה אומר, שאחרי שהגיעו למסקנות לא פרסמו ברבים את הדוח.

<קריאה: אולי המסקנות לא מצאו חן בעיניהם.

יוסף ג'בארין: לא צריך להגיע למצב כזה.

יוסף ג'בארין: זה דבר אחד.

יוסף ג'בארין: דבר שני, צריך גם להיות בטוחים שהנושאים התקציביים שאנחנו מדברים עליהם הם חלק מתקציב המדינה.

יוסף ג'בארין: אתה מרכז הקואליציה בוועדת הכספים, אז זה בדיוק הזמן, אין תזמון טוב יותר מהתזמון הנוכחי.

יוסף ג'בארין: לכן אולי צריך לבחור בנציג של ראשי הרשויות המקומיות שילווה את יושב-ראש הוועדה ויבטיח שהתקציבים אכן מסומנים בתוך תקציב המדינה, שכך אתם תוכלו לדעת האם התקציב הזה מועבר.

יוסף ג'בארין: לדבר על התקציב מבלי שזה ייכלל בתקציב המדינה – אנחנו יודעים שזה פשוט מתמסמס ו"חארטה", זה מה שלמדנו בתקופה הקצרה שאנחנו בכנסת.

יוסף ג'בארין: לכן, שוב, אני מברך אתכם על המאבק.

יוסף ג'בארין: אני חושב שההישג קרוב.

יוסף ג'בארין: אם נתרגם את התמיכה הפוליטית, שלא תהיה מן הפה אל החוץ, אז אולי באמת יהיו לנו בשורות טובות בחודשים הקרובים.

מכלוף מיקי זוהר: בעזרת-השם.

מכלוף מיקי זוהר: חבר הכנסת טיבי הצטרף לדיון.

מכלוף מיקי זוהר: אמרתי לכם שחברי הוועדה נבחרו בקפידה אז הוא חבר בוועדה.

מכלוף מיקי זוהר: מופיד מרעי, ראש מועצת חורפיש, בבקשה.

מופיד מרעי: קודם כול, תודה גם על הזימון וגם על קיום הדיון.

מופיד מרעי: אני מלווה את תוכנית המתאר בחורפיש ב-5 השנים האחרונות, תוכנית מתאר שלמעשה מינהל התכנון יזם אותה, מימן אותה וקבע גם מי המתכננים.

מופיד מרעי: אני רוצה לציין כמה עובדות.

מופיד מרעי: החברים פה אמרו דברים מאוד-מאוד קשים.

מופיד מרעי: אני לא רוצה לחזור עליהם.

מופיד מרעי: יחד עם זאת, אני מרגיש שתחושת התסכול שלנו לא עברה כאן, וקיים כאן תסכול.

מופיד מרעי: כפי שנאמר, תוכנית המתאר האחרונה בירכא נקבעה לפני 40 שנים.

מופיד מרעי: שנת 1974 הייתה הפעם האחרונה שחשבו בכלל להרחיב את תחום הבנייה בישוב חורפיש.

מופיד מרעי: מאז עברו כמעט 40 שנים ובינתיים הישוב גדל.

מופיד מרעי: לאן הולכים?

מופיד מרעי: מאז – תמיד אני משתמש בדוגמה הזאת – עוד מימי בית המקדש היו קוברים את המתים מחוץ לחומות, פרט אשר לחורפיש, שם מביאים את המתים אל תוך החומות וקוברים אותם שם כי אין הרחבה.

מופיד מרעי: אני לא רוצה לעשות אנלוגיה למחנות אחרים, מה קורה כאשר סוגרים אנשים ולא נותנים להם להתפתח.

מופיד מרעי: לעניין תוכנית המתאר, היא התחילה לפני 5 שנים, התחלנו לתכנן בתחום שיפוט לא שלנו.

מופיד מרעי: אנחנו מדברים על הרחבת תחום שיפוט ועל הרחבת תחום בנייה.

מופיד מרעי: האדמות הפרטיות של מרבית הישובים הדרוזיים לא נמצאות בתוך תחום השיפוט שלהם, חלקן במועצות האזוריות שמסביב וחלקן ברשות שמורות הטבע.

מופיד מרעי: אז איך אנחנו יכולים לתכנן?

מופיד מרעי: איך אנחנו יכולים להתרחב?

מופיד מרעי: יחד עם זאת, התקדמנו, אי אפשר להגיד שלא.

מופיד מרעי: ב-4 באוגוסט 2015 המועצה הארצית החליטה להעביר את תוכנית המתאר של חורפיש להפקדה.

מופיד מרעי: מאז חלפו שנה וחצי ולא התקדמנו לשום מקום.

מופיד מרעי: אני שמח מאוד על קיום הוועדה אבל אני אומר לך, אדוני יושב-ראש הוועדה והיוזם, כל הכבוד לך על מה שאתה עושה, אבל אם הוועדה הזאת לא תהיה מעשית אז חבל על קיום הוועדה.

מכלוף מיקי זוהר: אני אחפש תפקיד אחר.

מכלוף מיקי זוהר: ..

מופיד מרעי: אם היא לא תהיה מעשית חבל על קיום הוועדה.

מופיד מרעי: משהו פה חורה לנו מאוד, מתקיימים דיונים ואנחנו לא מוזמנים אליהם, דיונים בוועדה הארצית.

מופיד מרעי: ראש הרשות המקומית לא מוזמן.

מופיד מרעי: מה אתם רוצים להסתיר?

מופיד מרעי: מונה שופט בודק.

מופיד מרעי: כל ראשי הרשויות המקומיות לא ראו את הדוח.

מופיד מרעי: הדוח הזה נוגע לישובים הדרוזיים.

מופיד מרעי: ראשי הרשויות המקומיות יש מאחוריהם תושבים, הם צריכים לחזור מפה הביתה ולהגיד לתושבים מה ההישג שלהם בפתרון בעיות הדיור.

מופיד מרעי: לא יכול להיות שבכל ישוב יש לפחות 200-300 בתים בלי היתר, ללא חשמל.

מופיד מרעי: כואב לי, ואני אפילו מתבייש להגיד – נאמר פה על-ידי חברי הכנסת שאנחנו תרמנו למדינה, אנחנו השקענו והקרבנו.

מופיד מרעי: האם אנחנו צריכים להגיד את זה פה?

מופיד מרעי: אבל כפי שנאמר, אי-תכנון זה המדיניות.

מופיד מרעי: יש כאן יד שמכוונת.

מופיד מרעי: יש לי תחושה, אני לא בא להצביע על אנשים ולהאשים, שמערכת השיפוט מעוניינת שיהיו עבירות בנייה בישובים הדרוזיים כדי להביא אותם לבתי-משפט ולהטיל עליהם קנסות, על מנת שיממנו את המשרדים שלהם, כי אחרת אין שום היגיון באי-התפתחות ובאי-אישור תוכניות המתאר.

מופיד מרעי: משהו הזוי קורה כאן.

מופיד מרעי: עוד משפט אחד, ברשותך, דיבר על זה גם חבר הכנסת אכרם חסון.

מופיד מרעי: אני לוקח את האדמה הפרטית שלי, אני נענש, אני נקנס, מוּצא נגדי צו הריסה, לא מרחיבים לי את תוכנית המתאר, אני משלם מחיר, לא כפול אלא פי עשר מכל תושב אחר, ואני ישראלי כמו כל הישראלים.

מופיד מרעי: מה ההבדל ביני ובין תושב תל-אביב?

מופיד מרעי: למה לו יש פתרון דיור ולי אין?

מופיד מרעי: תבנו לי מגדלים, תנו לי להשכיר בתים.

מופיד מרעי: אין לנו מה להגיד לתושבים שלנו, חברים, אין לנו מה להגיד.

מופיד מרעי: אין לנו אדמת רשות מקרקעי ישראל.

מופיד מרעי: מרבית האדמות הן פרטיות וזה מסובך, השטח הטופוגרפי מסובך, מקשים עלינו.

מופיד מרעי: אם תוכנית להרחבת הישוב לוקח לה 5 שנים עד שיופקד תחום הבנייה, שזה הקו הכחול, ועוד לא דיברתי על תוכניות מפורטות, על שיתוף הציבור – אנחנו עובדים במקביל אבל לאן נגיע?

מופיד מרעי: עוברות פה קדנציות של ראשי רשויות מקומיות שלא מביאים מזור לתושבים שלהם.

מופיד מרעי: חשוב מאוד שתשמעו את הצעקות של כל ראשי הרשויות המקומיות כאן.

מכלוף מיקי זוהר: נשתדל.

מכלוף מיקי זוהר: אתה צריך לאפשר להם זמן לדבר.

מופיד מרעי: לא דיברתי עד כה, הקשבתי לכם.

מופיד מרעי: אנשי הממסד צריכים להבין שמה שקורה כאן הוא לא שוויון וצדק אלא אי-צדק.

מופיד מרעי: צריך לתקן את העוול.

מופיד מרעי: נעשה פה עוול, יש פה קיפוח שצריך לתקן אותו.

מופיד מרעי: תודה רבה.

מכלוף מיקי זוהר: תודה רבה לך, אדוני, על הדברים החשובים.

עבדאללה אבו מערוף: תיקון קטן.

עבדאללה אבו מערוף: סליחה שאני מתפרץ.

עבדאללה אבו מערוף: יש הרבה אדמות של רשות מקרקעי ישראל שהיו שייכות מלכתחילה לתושבים עצמם והופקעו ללא צדק.

עבדאללה אבו מערוף: לכן יש אדמה.

עבדאללה אבו מערוף: שזה לא יהיה תירוץ.

עבדאללה אבו מערוף: יש מספיק אדמה לעוד 1,000 שנים.

עבדאללה אבו מערוף: האדמות הללו שייכות לתושבים שלנו והן הופקעו ללא צדק.

מכלוף מיקי זוהר: תודה רבה.

מכלוף מיקי זוהר: חבר הכנסת אוסאמה סעדי, הבמה לרשותך.

אוסאמה סעדי: אדוני היושב-ראש, חבריי חברי הכנסת, אורחים נכבדים, אהלן וסהלן.

אוסאמה סעדי: אדוני היושב-ראש, אני מצטרף לחברים שמברכים על עבודת הוועדה שאתה עומד בראשה ועל הנושא החשוב היום, שנוגע לכל המגזר הערבי, כולל גם האחים שלנו הערבים הדרוזים.

אוסאמה סעדי: קראתי בזמנו את דוח קמיניץ הראשון, שיש בו פרק שלם על עניין הבנייה הבלתי חוקית במגזר הדרוזי.

אוסאמה סעדי: ההתבטאויות שם הן אפילו קשות יותר מאשר לגבי המגזר הערבי הכללי.

אוסאמה סעדי: הוא אפילו משתמש במונחים כמו "לנקוט יד קשה" ו"להילחם בתופעה הזאת".

אוסאמה סעדי: אני שואל את עצמי, אם יהיה לנו בקרוב חוק נוסף שאו-טו-טו הממשלה הזאת תביא אותו, חוק קמיניץ, שהולך להחריף את העונשים פי כמה מאשר העונשים הקיימים.

אוסאמה סעדי: אתם מדברים על העונשים והקנסות כיום – זה גן עדן, חכו עד שהחוק ההוא יעבור ואז תראו שיש קנסות של כפל שווי, זאת אומרת לוקחים את ערך הקרקע ואת ערך הבנייה והקנס יהיה פי שתיים, ויש גם עונשים מתמשכים, על הפרה של כל יום יש קנס מתמשך.

אוסאמה סעדי: אני אומר לכם, אם לא ניאבק ביחד, והמאבק הוא ביחד פה, לא נצליח למנוע את החוק הזה.

אוסאמה סעדי: אדוני היושב-ראש, הבאת לפה מסמך חשוב מאוד, זה כתב מינוי לוועדה ציבורית.

אוסאמה סעדי: אבל תקראו מה המנדט, מה הסמכויות של הוועדה הזאת: "הוועדה מתבקשת להגיש תוך 6 חודשים דוח המלצות על צעדים שיש לנקוט כדי לקדם את התכנון והבנייה במגזר הדרוזי, לרבות בתחום הטיפול בבנייה ובשימושים הבלתי מאושרים".

אוסאמה סעדי: זאת אומרת, היא צריכה גם להתייחס לבנייה הקיימת – עבדאללה אבו מערוף, אתה אומר שאין בנייה בלתי חוקית – בנייה בלי רישיון.

אוסאמה סעדי: אני אומר לכם, כנראה בגלל זה הדוח הזה נגנז.

מכלוף מיקי זוהר: אולי בגלל זה גדעון סער התפטר...

אוסאמה סעדי: אני חושב שלא בגלל זה הוא התפטר... אדוני היושב-ראש, ההחלטה הראשונה והמסקנה הראשונה מהדיון הזה צריכה להיות שאתה תפנה בשם הוועדה, ואנחנו מגבים אותך, ואני גם אפנה לשר הפנים.

אוסאמה סעדי: אין שום סיבה שהדוח הזה שכתבה ועדה נכבדה בראשות השופט המחוזי אורי גורן ושהיו בה חברים נכבדים לא יתפרסם.

אוסאמה סעדי: חשוב שאנחנו נלמד את הדוח הזה במקום להתחיל מאפס.

אוסאמה סעדי: יש לנו דוח עם מסקנות וצריך לראות אותו.

אוסאמה סעדי: תודה רבה.

מכלוף מיקי זוהר: אלה יהיו בהחלט חלק ממסקנות הדיון.

מכלוף מיקי זוהר: בקצרה ממש, נביה אסעד, ראש מועצת כסרא-סמיע.

מכלוף מיקי זוהר: אנחנו ממש מתקרבים לסוף הדיון.

<נביה אסעד: אני רוצה להתייחס לנקודה שאף אחד מן החברים לא נגע בה.

<נביה אסעד: אנחנו הרחבנו את תוכנית המתאר שלנו בכסרא-סמיע אחרי 20 שנים.

<נביה אסעד: הפעם האחרונה שהרחיבו את תוכנית המתאר הייתה ב-1996.

<נביה אסעד: לפני שנתיים המליצו על הרחבת תוכנית המתאר שלנו ב-1,000 דונם.

<נביה אסעד: זו הייתה אליה וקוץ בה, הרחיבו ב-1,000 דונם אבל אי אפשר לבנות מחר.

<נביה אסעד: חילקו את זה ל-10-15 מתחמים, כל מתחם של 20-30 תושבים.

<נביה אסעד: האדמות הן פרטיות, לבעלי הקרקע – לאחד יש 2 דונם, לאחד חצי דונם, לאחד 4 דונם.

<נביה אסעד: רוצים שהאנשים האלה יסתדרו ביניהם ויסכימו ביניהם על איחוד וחלוקה של השטח.

<נביה אסעד: זה לעולם לא ילך, אני אומר לכם.

<נביה אסעד: תוכניות המתאר של כל הישובים הדרוזיים – ואף אחד שלא ישלה את עצמו – לעולם לא יאושרו כי לעולם לא יגיעו להסכם על המתחמים, לעולם.

<נביה אסעד: אתם הרחבתם את תוכנית המתאר.

<נביה אסעד: תנו לנו להסתדר, תנו לנו רישיונות, אנחנו נסתדר בינינו, התושבים יסתדרו ביניהם ולא צריך מתחמים.

<נביה אסעד: ראשית, מתחמים דורשים תשלום של מיליוני שקלים, כל פעם צריך לבקש מיליון או 2 מיליון שקל למתחם.

<נביה אסעד: התושבים לעולם לא יסתדרו ביניהם ולא יהיה איחוד וחלוקה.

<נביה אסעד: אני אומר עוד פעם, צריכה להיות תוכנית כללית להרחבת תוכנית המתאר והתושבים יסתדרו ביניהם, רק תנו לנו היתרים.

<נביה אסעד: אני מקווה שמהישיבה הזאת ייצא משהו, לא רק שבאנו ודיברנו ודיברנו ובסוף סתם ערכנו דיון ולא יצא כלום.

מכלוף מיקי זוהר: גם אני מקווה, וגם נעשה דיוני המשך.

מכלוף מיקי זוהר: זה מביא את התוצאה בדרך כלל.

מכלוף מיקי זוהר: ראש מועצת יאנוח-ג'ת, מעדא חסבאני, תת-אלוף במילואים.

<מעדא חסבאני: נבחרתי לתפקידי לפני כ-3 שנים ובאמת באתי מקריירה צבאית.

<מעדא חסבאני: כל הזמן אמרתי: הבעיה כנראה אצלנו, אולי אנחנו לא יודעים לתכנן ולא יודעים להכין תוכניות ולא יודעים לנהל כלום.

<מעדא חסבאני: אני יכול להגיד בצורה נחרצת ביותר: הבעיה היא המדיניות, נקודה.

מכלוף מיקי זוהר: אני מסכים אתך.

<מעדא חסבאני: יש מדיניות מקפחת ומפלה לרעה בצורה נוראית.

<מעדא חסבאני: הדבר השני, אני קורא לזה חוסר הבנה בסיסי של הצרכים של המגזר הדרוזי, של המציאות שלו.

<מעדא חסבאני: הגם שאנחנו מדברים על תקופה של כ-70 שנים, מאז קום המדינה, המדינה עדיין לא מבינה מה הוא המגזר הדרוזי ומה אורח החיים שלו ומה הצרכים שלו.

<מעדא חסבאני: אציג לך אין-ספור דוגמאות.

<מעדא חסבאני: יתרה מזאת, עוד לפני התכנון – אתה מדבר על הכנסות ועל שוויון חברתי וצדק.

<מעדא חסבאני: בשנת 1990 החליטה המדינה לפרק את המועצה האזורית מרכז הגליל והקימה שתי מועצות: יאנוח-ג'ת וכסרא-סמיע.

<מעדא חסבאני: דרך מקרה, הכול במקריות, הקימו מועצה ייחודית במדינה, את מועצת מגדל-תפן.

<והיב חביש: לקחו מהם את אזור התעשייה והפכו אותו למועצה נפרדת.

<מעדא חסבאני: ועוד יותר במקרה, כל ההכנסות של המועצה האזורית מגדל-תפן הן אך ורק לפיתוח אזור התעשייה על מנת לתמוך ב-X אנשים בעלי מעמד במדינה ומתעלמים מ-4 ישובים.

<מעדא חסבאני: ואז התחילה המלחמה.

מכלוף מיקי זוהר: יש לנו גם פנייה בנושא הזה.

<מעדא חסבאני: ב-2009 הקמנו ועדה בהסכמה, ועדת חלוקת הכנסות שקובעת גבולות ושטחי שיפוט, ביחד עם מעלה יוסף.

<מעדא חסבאני: הוועדה התכנסה ודנה ועשתה עבודת קודש.

<מעדא חסבאני: בשנת 2011 הוועדה הגישה את המלצותיה.

<מעדא חסבאני: אבל מה שקרה, ההמלצות שנוגעות להעברת שטחים למעלה יוסף התממשו וכל הגושים עברו, אבל הגושים שהיו אמורים לעבור בהסכמת ראשי הרשויות למועצת יאנוח-ג'ת משום מה לא עברו אף פעם.

<מעדא חסבאני: הגענו להחלטה השלישית, בשנת 2013 הוקמה ועדת חקירת הכנסות תפן, שדנה בחלוקת הכנסות.

<מעדא חסבאני: לפני פחות מ-4 חודשים קיבלנו את ההחלטה.

<מעדא חסבאני: פשוט מדהים להיווכח בחוסר הצדק והעוול הנוראי.

<מעדא חסבאני: לקחו את ההכנסה הפנויה בתפן ופתאום כללו בפנים את מעלות-תרשיחא, שאין לה שום נגיעה לתפן, וכפר ורדים בפנים, מעלה יוסף בפנים – מעלות-תרשיחא קיבלו 31%, כפר ורדים קיבלו 15%.

מכלוף מיקי זוהר: אתם בסוף לא קיבלתם?

<מעדא חסבאני: אנחנו קיבלנו: אני קיבלתי ליאנוח-ג'ת 20% וכסרא-סמיע קיבלו 23%.

<מעדא חסבאני: לי אין מפעל אחד.

<מעדא חסבאני: אני נחסמתי מלהקים אזור תעשייה.

מכלוף מיקי זוהר: אבל אתה קיבלת.

מכלוף מיקי זוהר: רצית את כל ה-100%?

<מעדא חסבאני: לא.

<מעדא חסבאני: ה-100% צריכים להתחלק בין יאנוח-ג'ת לבין כסרא-סמיע.

<והיב חביש: תסביר לחברים שזה אזור תעשייה של כסרא ויאנוח.

<מעדא חסבאני: זה היה שלנו.

מכלוף מיקי זוהר: יש הרבה דוגמאות לאזורי תעשייה שנמצאים בישוב מסוים אבל ערים הסמוכות לו מקבלות חלק מן ההכנסות.

מכלוף מיקי זוהר: זה בסדר גמור, זה סביר.

<מעדא חסבאני: דרך אגב, הצעתי הצעה פשוטה יותר.

מכלוף מיקי זוהר: אתן לך עשרות דוגמאות בערים יהודיות, שיש ישובים קטנים מאוד לעומת ערים, והערים גוזרות חלק מהכנסות הישוב למרות שהמפעל ממוקם לא בהן.

<נביה אסעד: אבל למעלות יש אזור תעשייה משלה.

<מעדא חסבאני: ההכנסה לנפש במעלות-תרשיחא היא פי שש מאשר ביאנוח-ג'ת.

מכלוף מיקי זוהר: כמה אזרחים יש שם?

<מעדא חסבאני: אצלנו יש 6,400 תושבים ובמעלות יש כ-30,000 תושבים, אני לא יודע בדיוק כמה.

מכלוף מיקי זוהר: המצב הסוציו-אקונומי אצלכם 4 ואצלם 4.

<מעדא חסבאני: במעלות המצב טוב יותר מאשר ביאנוח-ג'ת.

מכלוף מיקי זוהר: גם שם זו עיר מעורבת.

מכלוף מיקי זוהר: זו לא דוגמה לקיפוח.

<מעדא חסבאני: זו דוגמה קלסית לקיפוח כי אזור התעשייה הזה שירת רק את ארבעת הישובים.

<נביה אסעד: למעלות יש גם אזור תעשייה משלה.

מכלוף מיקי זוהר: לפעמים מחלקים הכנסות כדי לעזור לכולם.

מכלוף מיקי זוהר: אם עוזרים גם לך וגם לו- - -

<מעדא חסבאני: אתה אומר בעצם שהמדיניות היא להנציח את הפער ולהגדיל אותו.

מכלוף מיקי זוהר: לא, להיפך.

מכלוף מיקי זוהר: לא שמעתי שאף רשות שנקבת בשמה, פרט לרשות אחת שבעיניי לא הייתה צריכה לקבל, שזה כפר ורדים, שיש לה מספיק כסף, אני מסכים אתך שלא היו צריכים לתת לה, אבל אם נתנו למעלות, שהיא עיר מעורבת עם קשיים כלכליים גדולים, אני לא רואה פה קיפוח.

<מעדא חסבאני: אבל למעלות יש כמה אזורי תעשייה.

<מעדא חסבאני: מה הקשר?

<מעדא חסבאני: דרך אגב, המצב הסוציו-אקונומי במעלות טוב יותר מאשר בישוב שלי, הוא גבוה יותר.

<מעדא חסבאני: אנחנו ממוקמים באשכול 3, אפילו 2.

מכלוף מיקי זוהר: הם ממוקמים באשכול 4.

<מעדא חסבאני: טוב יותר משלי, עובדה.

מכלוף מיקי זוהר: הם לא באשכול 6 או 7 או 8 או 9 כמו כפר ורדים.

מכלוף מיקי זוהר: לכן לא היו צריכים לתת לכפר ורדים, אני לא יודע למה נתנו להם.

מכלוף מיקי זוהר: כנראה הם שכרו חברת לוביסטים רצינית.

מכלוף מיקי זוהר: תתחילו להביא אתכם חברות לוביסטים.

<מעדא חסבאני: אין שום הצדקה להשאיר את המועצה לאזור התעשייה תפן.

<מעדא חסבאני: צריך להחזיר את זה בחזרה לארבעת הישובים האלה עם מינהלת משותפת, ואנחנו ננהל.

<מעדא חסבאני: אנחנו יודעים לנהל את זה מצוין והיינו חוסכים כסף למדינה, דרך אגב.

<מעדא חסבאני: נקודה שנייה שאני רוצה להצביע עליה, לגבי התכנון, לא אתייחס לכל מצב התכנון בישובים, דיברו עליו, אבל מינהל התכנון מוביל תוכנית הרחבה 1834 ביאנוח-ג'ת.

<מעדא חסבאני: התוכנית הזו מתחילה ב-2001.

<והיב חביש: אדוני היושב-ראש, מעלות-תרשיחא נמצאת באשכול 5, יאנוח-ג'ת נמצאת באשכול 3.

<מעדא חסבאני: הובילו תוכנית למגורים.

<מעדא חסבאני: בתוכנית הזאת אין שום מרכיב כלכלי.

<מעדא חסבאני: היום אני נמצא במצב שהתוכנית הזו, שאמורה להרחיב את הישוב, לא רק שהיא לא נותנת מענה, כי יש שם אדמות פרטיות וחלק מן התושבים מחזיקים מספר גדול יחסית של דונמים והם לא משכירים, הם לא יבנו לכולם וגם לא ימכרו.

<מעדא חסבאני: נוצר מצב שהתוכנית הזאת לא נותנת מענה לכל התושבים, מצד אחד, ומצד שני אין בה שום מרכיב כלכלי.

<מעדא חסבאני: על מה אנחנו מדברים עכשיו?

<מעדא חסבאני: מאשרים לנו רק תוכניות, מעבר לכל הבעיות והחסמים שיש בדרך, שאין בהן מרכיב כלכלי.

<מעדא חסבאני: איך זה יכול להיות?

<מעדא חסבאני: מינהל התכנון בעצמו מוביל את התוכנית, לא מישהו אחר.

מכלוף מיקי זוהר: בעניין הזה אנחנו מסכימים.

<מעדא חסבאני: הדבר האחרון, אני ממליץ על הקפאה.

<מעדא חסבאני: אני מכיר מודלים במקומות אחרים שמוכרים היטב למדינה.

<מעדא חסבאני: המדינה יודעת לקבל החלטה להקפיא הליכים נגד כל מי שבנו בצורה לא סדורה עד שיסדירו את המצב ויעברו ל"מסלול ירוק".

<מעדא חסבאני: את זה ניתן לעשות, להקל על התושבים ולהקל על המועצות לקדם את התכנון והבנייה.

מכלוף מיקי זוהר: תודה רבה, אדוני.

מכלוף מיקי זוהר: ראיד שנאן, ממש בקצרה.

<ראיד שנאן: אעשה את זה בקצרה.

<ראיד שנאן: אעזור לכם גם בחלק מן הנתונים.

<ראיד שנאן: קודם כול, השייח' טריף מתנצל שהוא לא יכול היה להגיע, על אף שהוא לא הוזמן, אבל בשל חשיבות הנושא הוא ראה לנכון לשלוח נציג מטעמו.

<ראיד שנאן: השייח' מלווה את הנושא הזה כבר שנים רבות ולצערו הוקמו לא מעט ועדות עד כה, ועדות שלא הגיעו לקו הסיום.

<ראיד שנאן: הפעם הוא מקווה ומצפה באמת שהוועדה הזו כן תגיע למסקנות שהן ישימות.

<ראיד שנאן: קודם כול, עדכון לגבי ועדת גורן.

<ראיד שנאן: כפי שאדוני היושב-ראש הופתע, גם כבוד השייח' טריף הופתע.

<ראיד שנאן: הוא בעצמו שוחח עם השופט גורן.

<ראיד שנאן: הדוח הונח על שולחן שר הפנים, זה היה בדיוק בתקופת התפר, כשהשר ארדן היה שר הפנים, ולאחר הבחירות כאשר נושא התכנון עבר ממשרד הפנים למשרד האוצר הדוח נתקע אי-שם והוא עדיין שוכב באחת המגרות.

<ראיד שנאן: השופט גורן בעצמו אישר בפני השייח' שהוא כתב את ההמלצות.

<ראיד שנאן: גם המשנה ליועץ המשפטי לממשלה, ארז קמיניץ, עבר על ההמלצות.

<ראיד שנאן: ככל הנראה ההמלצות לא נראות לחלק מן האנשים.

<ראיד שנאן: יש שם כנראה דברים קשים נגד מדיניות המדינה במשך עשרות שנים.

<ראיד שנאן: רצוי מאוד שהדוח הזה יונח כאן.

מכלוף מיקי זוהר: נחשוף אותו בוועדה.

<ראיד שנאן: הוא יחסוך עבודה רבה.

<ראיד שנאן: דבר נוסף, ועדת הפנים והגנת הסביבה בכנסת הקודמת, בראשות השרה מירי רגב, הונחו בפניה נתונים.

<ראיד שנאן: גם אז הוקמה ועדת משנה בנושא התכנון והבנייה במגזר הדרוזי ונאספו נתונים לא מבוטלים.

<ראיד שנאן: אחד הנתונים המדהימים והמבהילים הוא ששליש מבתי האב בעדה הדרוזית הם ללא היתר בנייה, יותר מ-10,000 בתים במגזר הדרוזי הם ללא היתר.

<ראיד שנאן: מדובר בנתונים שנכונים לשנת 2013 והיום המספרים גדולים בהרבה.

<ראיד שנאן: עוד נתון שחשוב שיובא בפני הוועדה, כ-500 זוגות דרוזים נישאים מידי שנה.

<ראיד שנאן: אלה נתונים רשמיים.

<ראיד שנאן: למעשה ניתן להגיד, כמעט שני-שלישים מהזוגות הנישאים אין להם קורת-גג והם מצטרפים לאותם בונים ללא היתר.

<ראיד שנאן: למה כל הדברים האלה חשובים?

<ראיד שנאן: כל תוכניות המתאר התקפות היום במגזר הדרוזי הן משנות השבעים והשמונים והן נכונות עד סוף שנות האלפיים.

<ראיד שנאן: להיום אין תוכניות בתוקף.

<ראיד שנאן: יש כיום תכנון שהחל בתקופת השר סער.

<ראיד שנאן: התכנון אכן יש לו תקציב ואכן הוא מקודם, אם כי לא בצורה המצופה.

<ראיד שנאן: מה הבעיה?

<ראיד שנאן: יש פה פער של דור שלם, של ילידי שנות התשעים עד שנת 2010, שלמעשה אין להם פתרון דיור.

<ראיד שנאן: הדור הזה עומד לדין מידי יום ביומו ונקנס במאות אלפי שקלים ואף עומד לדין עם גזרה של עונש.

<ראיד שנאן: מחר בבית-המשפט המחוזי בחיפה יידונו 3 אחים מהכפר חורפיש והמדינה מבקשת להטיל עליהם קנס של מיליון שקל ושנת מאסר בפועל – אדוני היושב-ראש, תשמע, אולי זה לא נתון נכון – לאחר שקנס של 370,000 שקל לא סיפק את המדינה בערכאה הראשונה.

<ראיד שנאן: למה אנחנו אומרים את הדברים האלה?

<ראיד שנאן: הבעיה כפולה: יש בעיה של תכנון ויש בעיה של מדיניות שיפוטית.

<ראיד שנאן: אכן הייתה ישיבה עם המשנה ליועץ המשפטי לממשלה.

מכלוף מיקי זוהר: אני חייב לומר בהזדמנות הזאת, שאם אנחנו נשנה את המדיניות לגורמי האכיפה תהיה פחות עבודה.

מכלוף מיקי זוהר: גם אם תישאר להם עבודה אז הם יעשו אותה באופן שיתחשב במדיניות.

מכלוף מיקי זוהר: אבל כרגע אין מדיניות.

<ראיד שנאן: זה חלק מן הבעיה, אדוני היושב-ראש.

<ראיד שנאן: צריך להניח את הבעיה על השולחן.

<ראיד שנאן: הבעיה היא תכנון.

מכלוף מיקי זוהר: זו שאלת הביצה והתרנגולת.

מכלוף מיקי זוהר: צריך להגיע לפתרון המהותי.

מכלוף מיקי זוהר: זה מדיניות, צריך לשנות את המדיניות, לומר לפקידי הממשלה באמצעות השר הממונה: חבר'ה, אני רוצה לסיים את הסיפור הזה תוך X זמן, תוך חצי שנה, 8 חודשים, לסיים את הכול.

מכלוף מיקי זוהר: מרגע שזה יקרה, האמן לי שגם גורמי האכיפה יתאימו את עצמם.

<ראיד שנאן: זה יפתור את הבעיה, בהחלט, אין שום ספק.

<ראיד שנאן: זו בדיוק הטיוטה שהושגה ביחד עם ראשי הרשויות המקומיות והשייח' טריף עם המשנה ליועץ המשפטי לממשלה, שהיינו שמחים שהוא יוזמן לפה.

<ראיד שנאן: חשוב מאוד שהוועדה תיתן את הדעת על הנושא הזה כי כיום יש צווי הריסה כנגד אלפי בתים.

<ראיד שנאן: השייח' טריף מבקש עוד דבר, והוא מזהיר מהריסה במגזר הדרוזי.

<ראיד שנאן: הנושא הזה עומד על השולחן.

<ראיד שנאן: לפני מספר חודשים נהרס בית במג'ד-אל-שמס.

<ראיד שנאן: הנושא הזה עומד על הפרק.

<ראיד שנאן: השייח' מזהיר, שלא נגיע למצב שבית במגזר הדרוזי ייהרס שוב כי הדבר הזה יעלה על שרטון את היחסים בין העדה לבין המדינה.

מכלוף מיקי זוהר: תודה רבה, אדוני.

מכלוף מיקי זוהר: בבקשה מיכל מריל, מנהלת אגף א' תכנון ובקרה במינהל התכנון.

מכלוף מיקי זוהר: אנחנו מבקשים התייחסות לחלק מן הדברים שנשמעו כאן – אני לא מאמין שתוכלו להתייחס לכול – עם מסר ברור של המשרד שלכם.

מכלוף מיקי זוהר: השאיפה שלי היא שהמסר הזה בעוד 3 חודשים כאשר נערוך דיון מעקב לא יישאר אותו מסר אלא תאמרי:

מכלוף מיקי זוהר: מתוך המסר שנתתי לכם בדיון הקודם זה כבר מה שיושם ועכשיו אנחנו מדברים כבר על יישום יתרת המטרות.

מכלוף מיקי זוהר: בבקשה.

<מיכל מריל: נאמרו פה הרבה מאוד דברים ואני רוצה להתייחס לחלק מהם.

<מיכל מריל: קודם כול, אין ספק שהתכנון הוא רובד, הוא תשתית הכרחית כדי לספק את צרכי התושבים, כדי לענות על תשתיות, כדי ליצור איכות חיים טובה וכדי שיהיה סדר ציבורי טוב.

<קריאה: גם כלכלית.

<מיכל מריל: וגם כלכלי, בכל התחומים, בכל ההיבטים.

<מיכל מריל: אין חולק על זה, אני מניחה שפה אנחנו בקונצנזוס.

<מיכל מריל: אני רוצה להתייחס לנושא התכנון בכמה רבדים.

<מיכל מריל: קודם כול יש לנו את התכנון המקומי ויש לנו את התכנון הארצי ותוכניות המתאר כמובן.

<מיכל מריל: באשר לתכנון המפורט, אני רוצה להתייחס להחלטה מספר 959 והחלטה מספר 2332 שאושרו לאחרונה.

<מיכל מריל: בעצם אנחנו רואים את זה כמקשה אחת.

<מיכל מריל: ההחלטות האלה כבר יצאו לביצוע.

<מיכל מריל: החלטה 2332, שהקצתה 8 מיליון שקל, הוענקה לרשויות המקומיות.

<מיכל מריל: כל הרשויות המקומיות כבר עם צוותי תכנון, למעט שתיים שהתקציב לא הספיק להן ואנחנו עושים השלמות בתקציב שהוחלט עליו בהחלטה השנייה שמספרה 959.

<מיכל מריל: החלטה 959 הקצתה 40 מיליון שקל.

<מיכל מריל: זאת אומרת, אנחנו בסדר גודל של כ-50 מיליון שקלים לצורך תכנון.

<מיכל מריל: בשבוע שעבר הפצנו לכל הרשויות המקומיות מכתבים, עם תקציב לכל אחד, עם מסמך הסכמות, עם לוחות זמנים ברורים מאוד.

<מיכל מריל: אנחנו צריכים שיתוף פעולה שלכם.

<מיכל מריל: בלי שיתוף פעולה שלכם זה לא יתממש.

<מיכל מריל: אין זה סוד שנתקלנו בקשיים במימוש של ההחלטה הקודמת.

<מיכל מריל: הוצאנו מכתבים לכולם ובמשך כשנה לא קיבלנו שום צוותי תכנון.

<מיכל מריל: בסדר, ירכא, אתם כבר התחלתם אבל יש רשויות מקומיות שנציגיהן לא נמצאים פה שלא התחילו בתכנון זמן רב מאוד ורק אחרי "דחיפה" שלנו התחילו בעבודה ובביצוע.

<מיכל מריל: זה לגבי התכנון המפורט.

<מיכל מריל: אני רוצה לומר שלצורך מימוש ההחלטה הזאת לקחנו יועצים בתחומים שונים: מים, ביוב, ניקוז, שמאים, יועצי נוף, יועצי תחבורה.

<מיכל מריל: זאת אומרת שאם יש צוותים שנתקלים בקשיים יש לנו יועצים שיכולים לתת את המענה, והם עושים את זה כבר גם בתוכניות אחרות שבהן נתקלו ופתאום אין יועץ, הם ישר נכנסו לעבודה ופתרו בעיות.

<מיכל מריל: אז לקחנו יועצים שהם minded לנושא שלכם, לנושא של הדרוזים.

<מיכל מריל: תשתמשו בהם, זה בשבילכם.

<מיכל מריל: עכשיו לגבי תוכניות המתאר.

<מיכל מריל: 11 תוכניות מתאר נמצאות בשלבים מתקדמים, חלקן בשלב של עריכת מסמכי תכנון וחלקן בשלב של אישור בוועדות המחוזיות.

<מיכל מריל: דרך אגב, תוכנית המתאר של בית-ג'אן כבר או-טו-טו מובאת לאישור שלך היום, היא ממש נמצאת לקראת חתימות.

<מיכל מריל: תוכנית המתאר הוסיפה בערך 1,500 דונם של שטחי פיתוח.

<מיכל מריל: בחורפיש הוספנו 2,300-2,500 דונם לשטחי פיתוח.

<מיכל מריל: בראמה הוספנו 1,250 דונם לפיתוח.

<מיכל מריל: בכסרא-סמיע הוספנו עוד 1,000 דונם לפיתוח.

<מיכל מריל: בפקיעין – 500 דונם התווספו לפיתוח.

<מיכל מריל: אלה לא תוכניות שאנחנו יושבים ומשרטטים ולמחרת מגישים, לא.

<מיכל מריל: אלה תוכניות שיש בהן צוות רב-תחומי שכולל יועצי נוף, אדריכלים, יועצי תשתיות: מים, ביוב וניקוז, יועצי כלכלה, יועצי חברה.

<מיכל מריל: האנשים האלה בוחנים את כל הצרכים, עושים סקירה של המצב הקיים, בונים פרוגרמות, בונים חזון עם הישוב.

<מיכל מריל: הוועדות האלה מתקיימות בנוכחות של נציגי ממשלה.

<מיכל מריל: יש שלבים מובְנים מאוד וברורים מאוד ובסופו של דבר אחרי שמגיעים להסכמה, לתוכנית מאוזנת, אנחנו מכינים מסמכים ומגישים אותם למוסדות התכנון.

<מיכל מריל: אי אפשר להגיד שאין תכנון.

<מיכל מריל: כרגע כמעט כל הרשויות המקומיות נמצאות בשלב של תכנון מתקדם ומי שלא, יש לו תוכנית מאושרת מ-5-10 השנים האחרונות.

<קריאה: יש הרבה חסמים.

<קריאה: זה תכנון מתארי, נכון?

<מיכל מריל: סליחה, אני לא הפרעתי לאף אחד.

<מיכל מריל: כרגע דיברתי על תכנון מתארי.

<מיכל מריל: נכון, תכנון מתארי לא יכול לפתור את כל הבעיות אבל זה תשתית הכרחית לאופק תכנון שרואה 20 שנים קדימה ובוחן את הצרכים, כולל שטחי ציבור, כולל תשתיות תחבורה, כולל תשתיות רטובות.

<מיכל מריל: הדברים האלה נקבעים בתוכנית המתאר.

<מיכל מריל: תוכנית המתאר לא יכולה לפתור את הבעיות מעכשיו לעכשיו מכיוון שצריך אחריה להכין תוכניות מפורטות.

<מיכל מריל: רק מכוח תוכניות מפורטות אפשר להוציא היתרי בנייה, מה לעשות.

<מיכל מריל: אז קיבלה הממשלה החלטה, ואנחנו קיבלנו החלטה לתקצב כל רשות מקומית בהתאם לקריטריונים מסוימים כדי שזה יהיה שוויוני והוגן.

<מיכל מריל: אנחנו עובדים כרגע במישור הזה.

<מיכל מריל: גם משרד הבינוי והשיכון ידוע לי שמתקצב את התכנון המפורט והכול ביחד אני מקווה שיביא לשיפור המצב.

<מיכל מריל: ברובד של התכנון הארצי אנחנו מדברים על תמ"א 35 שאושרה לאחרונה.

<מיכל מריל: תמ"א 35 ביצעה כמה הקלות שמאפשרות לישובים הדרוזיים לממש את הצרכים שלהם, בין היתר גם הישובים הדרוזיים וגם הישובים הערביים.

<מיכל מריל: התוכנית למשל הרחיבה את תחומי הפיתוח, בירכא אתם יודעים שהיא הרחיבה את תחומי הפיתוח.

<מיכל מריל: לגבי הצפיפויות שהוזכרו כאן, הצפיפויות קיבלו הקלה משמעותית.

<מיכל מריל: בישובים שיש בהם בעיה של טופוגרפיה ובישובים שיש בהם מצב סוציו-אקונומי נמוך יש אפשרות לתת הקלות בנושא של הצפיפויות.

<מיכל מריל: אבל צריך להבין שגם אי אפשר להמשיך עם אותן צפיפויות שקיימות היום.

<מיכל מריל: בעוספיה ובדליית-אל-כרמל יש לנו צפיפויות של יחידת דיור אחת לדונם.

<מיכל מריל: אי אפשר גם להתרחב עוד ועוד ולהגיע למעמד של עיר ובמקביל להישאר כפר.

<מיכל מריל: זה לא עובד כך, וזה בכל המדינה, לא רק ברשויות המקומיות הדרוזיות.

<מיכל מריל: אנחנו מודעים פה לפערים ומודעים למצוקות.

<מיכל מריל: אני חושבת שבשנים האחרונות אנחנו כן הולכים לקראת – לא רק בישובים הדרוזיים אלא גם בישובים הערביים – אנחנו מבינים את תרבות הבנייה, אנחנו מבינים את המנטליות ואנחנו משתדלים מאוד.

<מיכל מריל: בכל תוכניות המתאר הכנסנו פנימה גם הרבה מאוד מבנים ללא היתר ואנחנו מסדירים אותם.

<מיכל מריל: נאמר פה משהו בנושא איחוד וחלוקה.

<מיכל מריל: חבל שראש המועצה שהתייחס לזה לא נמצא כאן כעת.

<מיכל מריל: אי אפשר להגיע לתכנון נכון ולסדר ציבורי נכון ושיהיו לכם תשתיות של תחבורה ושיהיו לכם מבני ציבור ושתהיה טיפת חלב ושיהיה גן ילדים ושיהיה בית-ספר ושיהיו מתנ"סים וכן הלאה בלי שיהיה איזה מנגנון שמאפשר את הדבר הזה.

<מיכל מריל: יש לנו בחוק מנגנון שמאפשר את הדבר הזה, שנקרא איחוד וחלוקה.

<מיכל מריל: יש לנו פה דוגמה מדהימה, של ראש מועצת יאנוח-ג'ת, שעשה את זה בצורה פשוט פנטסטית והצליח לאשר תוכניות.

<מיכל מריל: בלי הדבר הזה, בלי איחוד וחלוקה אי אפשר יהיה להתוות כבישים ואי אפשר יהיה לייצר שטחי ציבור, אי אפשר, אין דרך אחרת.

<מיכל מריל: בתוכניות המתאר, במקומות שיש אפשרות לצרף שטחי מדינה אנחנו מצרפים.

<מיכל מריל: בעין אל-אסד צירפנו שטחים.

<מיכל מריל: אני נותנת לכם דוגמה, היינו במשא ומתן קשה מול הקרן הקיימת לישראל כדי שנוכל להכניס בפנים את שטחי היער כדי שנוכל להקים שם בית-ספר, נעשה איחוד וחלוקה ועל שטחי המדינה נוכל להקים שטחים ציבוריים.

<מיכל מריל: אבל ללא איחוד וחלוקה זה לא יקרה.

<מיכל מריל: לפעמים יש מקרים שהתצורה של החלקות לא מאפשרת לבנות שם מבנים ואם אנחנו לא נסדיר את זה ולא נאחד את כל החלקות ונחלק את הכול מחדש, לפי הקריטריונים שנקבעו בחוק, שזה יהיה צמוד ככל האפשר ליד בעל החלקה, שיהיה שווי יחסי – יש הרבה מאוד קריטריונים, יש לנו שמאים שיכולים לעזור בעניין הזה, אבל אנחנו צריכים אתכם כשגרירים מול הציבור כדי שיבין את זה.

<מיכל מריל: אם אפשר לעשות את הדבר הזה בפעולות של הסברה נכונה אני חושבת שזה דבר שכן יכול לקרום עור וגידים.

<מיכל מריל: אני יכולה להציג לכם את הדוגמה של יאנוח-ג'ת.

<מיכל מריל: אנחנו גם רוצים להשתמש בו כמי שירצה בפניכם ויגיד איך עושים את הדבר הזה, כי עובדה, זה אפשרי.

<מיכל מריל: אחרת, אני לא רואה אפשרות שיהיו תשתיות, שיהיו שטחי ציבור ומבני ציבור.

<והיב חביש: אבל כשאת באה לתכנן בשטח שיש בו 100 או 150 בתים את לא יכולה לעשות איחוד וחלוקה, זו הבעיה.

<מיכל מריל: במקומות שיש 100 או 150 בתים אנחנו מכניסים את זה, ובמקומות שאין בהם 100-150 בתים עדיין לא רוצים לעשות את זה, ואין דרך אחרת.

<מיכל מריל: אתם חייבים להבין את הדבר הזה וחייבים "להתניע" את התהליך.

<מיכל מריל: אתם מבקשים מן הממסד שיבוא לקראתכם, ואני מסכימה לגמרי.

עבדאללה אבו מערוף: אני חושב שכולם בעד לעשות את זה.

<קריאה: לא תהיה ברירה, כולם יהיו חייבים לעשות איחוד וחלוקה, היא צודקת.

<מיכל מריל: אנחנו מסכימים לגמרי שיש פערים ויש מצוקות.

<מיכל מריל: בשנים האחרונות חל שינוי גדול במערכת התכנון, גם מבחינת מהירות של קידום התוכניות.

<מיכל מריל: היום כל התוכניות מקודמות, התכנון עצמו לוקח בסביבות שנה, שנה וחצי, אם אין איזה תהליך או איזה בעיה או איזה חסם מרכזי, ואנחנו ניגשים למסמכים.

<מיכל מריל: ביאנוח-ג'ת יש תוכנית מלפני 10 שנים, 15 שנים, אני לא יודעת כמה.

<מיכל מריל: נכון, היא שייכת לתקופה ההיא.

<מיכל מריל: אני אומרת, בואו נתמקד מעכשיו והלאה.

<מיכל מריל: בשנים האחרונות אנחנו מקדמים תוכניות, לא רק ברשויות המקומיות הדרוזיות, לא רק ברשויות המקומיות הערביות אלא גם בישובים היהודיים היו טענות כאלה.

<מיכל מריל: אני חושבת שאנחנו התייעלנו מאוד ואנחנו מקדמים אותן בצורה הרבה יותר מהירה, יעילה ומאוזנת.

<מיכל מריל: זה מקוּדם ביחד עם כלל משרדי הממשלה.

<מיכל מריל: זה היתרון שבקידום תוכניות על-ידי מינהל התכנון מכיוון שאנחנו יכולים לגייס את כל הגורמים שקשורים לזה ולנסות לפתור את אותם חסמים, ולא שהרשות המקומית תלך לכל משרד ממשלתי ותנסה לבקש עוד שטח ועוד זה ועוד זה.

<מיכל מריל: לא, במקום שאנחנו מאמינים שזה נכון אנחנו עושים את זה, לדוגמה בחורפיש, שמחר התוכנית שלה תגיע לדיון במועצה הארצית עם 2,500 דונם תוספת שטחי פיתוח.

<מיכל מריל: אבל מה לעשות, יש גם מדיניות תכנון ארצית, יש תוכנית מתאר מחוזיות ויש תוכניות מתאר ארציות שצריך להישמע גם להן.

<מיכל מריל: אני מקווה שאנחנו מתחילים איזו דרך חדשה.

<מיכל מריל: אני גם מציעה שבדיונים האלה, אם אפשר, יהיו יותר קונקרטיים בהצגה של הכותרת של סדר היום, אז נוכל להביא נתונים או להתמקד בישובים מסוימים.

מכלוף מיקי זוהר: הדיון הראשון חייב להיות כללי כי אנחנו מדברים על הבעיה ומציירים תמונת מצב.

מכלוף מיקי זוהר: הדיונים הבאים יהיו כנראה יותר ספציפיים, לישובים ספציפיים עם בעיות ספציפיות, וגם המשך מעקב לגבי מה שקרה מאז הדיון הקודם, לאחר שתיארנו את תמונת המצב.

מכלוף מיקי זוהר: מסקנות הוועדה: הוועדה קובעת כי קיים קיפוח ממשי של האוכלוסייה הדרוזית במדינת ישראל בכל הנוגע לתכנון ובנייה ותוכניות המתאר.

מכלוף מיקי זוהר: הוועדה קובעת כי העיכוב שנוצר בהקמת הוועדות הגיאוגרפיות פוגע באופן ממשי בהתנהלות בשטח.

מכלוף מיקי זוהר: הוועדה דורשת לשקול סוגיה זאת פעם נוספת, אלא אם כן יש יכולת להקים את הוועדות אד-הוק, וכמובן ייקבע המשך דיון בנושא.

מכלוף מיקי זוהר: הוועדה תפנה לשר הפנים לקידום הנושא באופן מיידי ויישומו.

מכלוף מיקי זוהר: הוועדה קובעת שיתקיימו דיוני מעקב ובקרה אחר הקמת הוועדות ואופן פעולתן, כולל לוחות זמנים, וכן תעקוב אחר טיפול הרשויות בפיתוח תוכניות המתאר ותחומי השיפוט ברשויות הדרוזיות.

מכלוף מיקי זוהר: הוועדה דורשת מגורמי הממשלה להיערך בהתאם.

מכלוף מיקי זוהר: הוועדה רשמה לפניה את הצעת שר האוצר, לכלול חלק משמעותי מתוכנית החומש בבסיס התקציב.

מכלוף מיקי זוהר: הוועדה, ואני בראשה, תעקוב אחר יישום הבטחה או הודעה זו.

מכלוף מיקי זוהר: הוועדה פונה לשר הפנים להוציא לאור את מסקנות הוועדה מיום 26 בינואר 2014 בראשות השופט בדימוס אורי גורן, ולוודא יישומן של כל ההחלטות שהתקבלו בה.

מכלוף מיקי זוהר: סליחה, אם זה במשרד האוצר אז הוועדה פונה לשר האוצר.

מכלוף מיקי זוהר: הוועדה פונה לרשויות המקומיות ולאזרחים הדרוזים לשתף פעולה עם מינהל התכנון לקידום התכנון המקומי והיישום בשטח.

מכלוף מיקי זוהר: הוועדה מודה למשתתפים בדיון.

<וג'יה כיוף: אפשר להוסיף נושא חשוב מאוד: הוועדה מבקשת להקפיא את כל ההריסות.

מכלוף מיקי זוהר: אני לא יכול לקבל החלטה כזאת.

מכלוף מיקי זוהר: אדוני, אני חייב לסיים את הדיון.

מכלוף מיקי זוהר: הדיון הסתיים וננעל.

מכלוף מיקי זוהר: נוכל לדבר על זה אחר-כך בארבע עיניים, בשמחה, אבל יש דברים שאני יכול לעשות ויש דברים שאני לא יכול לעשות.

מכלוף מיקי זוהר: תודה רבה.

מכלוף מיקי זוהר: הישיבה נעולה.